title: Petri Ala-Maunus

text: Ala-Maunus jatkoi opintojaan Kuvataideakatemiassa ja valmistui vuonna 2011 maisteriksi. Ala-Maunus siirtyi 2010-luvulla maalaamaan jylhiä maisemia, joissa ei ole jälkeäkään ihmisestä. Tarkasti tehdyt teokset ovat 1800-luvulla Düsseldorfin taideakatemiassa syntyneen romanttisen maisemataiteen perintöä. Ala-Maunus on itse korostanut teosten yhteyttä Hudsonjoen koulukuntaan. Ala-Maunuksen teos "Vaara-Suomi" pääsi vuonna 2017 Ateneumin taidemuseoon Eero Järnefeltin "Kasken" paikalle, kun tämä oli vuonna 2017 Suomen-kiertueella. "Vaara-Suomeen" Ala-Maunus siirsi Järnefeltin maiseman vuoteen 2893.


title: Maailman luomisen ajankohta

text: Maailman luomisen ajankohtaa on pyritty määrittämään eri uskonnollisten perinteiden myyttien mukaan. Raamatun perusteella se olisi tapahtunut noin vuonna 3761 eaa. (juutalainen ajanlasku) tai noin 5500 eaa. (osa kristillisistä), sumerien ja babylonialaisten myyttien mukaan noin 244 100 eaa., muinaisten egyptiläisten mukaan noin 20 000 - 50 000 eaa., zarathustralaisten mukaan noin 9600 - 9500 eaa. ja kiinalaisen myytin mukaan noin 39 000 eaa. Kreikkalaisten myyttien mukaan myyttinen aikakausi alkoi 2000-luvun eaa. tulvasta. Hindujen Veda-kirjan mukaan maa olisi luotu 4,3 miljardia vuotta sitten. Tieteen mukaan maailmankaikkeuden ikä on kuitenkin arviolta 13,8 miljardia vuotta ja maapallon 4,5 miljardia vuotta.


title: Maailman luomisen ajankohta

text: Luettelo Sumerin kuninkaista (300-luvulta eaa.) esittää vedenpaisumusta edeltäneiden, jopa kymmeniätuhansia vuosia hallinneiden kuninkaiden listan. Nämä olisivat hallinneet yhteensä 241 200 vuotta sen jälkeen, kun "kuninkuus laskeutui taivaista", kunnes suuri "tulva" peitti maan. Radiohiiliajoituksen mukaan valtava tulva olisi ollut noin vuonna 2900 eaa. Kun nämä lasketaan yhteen, tuo alkuhetki olisi ollut vuonna 244 100 eaa. Useimmat nykyoppineet arvioivat, että muinaiset sumerit ja babylonialaiset eivät kuitenkaan uskoneet tähän kronologiaan tai uskoivat sen "vuosien" olevan kuukausia.


title: Maailman luomisen ajankohta

text: Cicero reagoi tähän Berossoksen historiaan ja vastaaviin arvostelemalla väitettä, että babylonialaisilla olisi voinut olla kuninkaita satojatuhansia vuosia sitten:


title: Maailman luomisen ajankohta

text: Jotkut muinaiset kreikkalaiset, kuten Aleksandros Polyhistor ja Proklos, uskoivat Babylonialla olleen kuninkaita satojentuhansien vuosien ajan ja että nämä katsoivat tulleensa luoduiksi 200 000 - 400 000 vuotta aiemmin.


title: Maailman luomisen ajankohta

text: Torinon papyrus esittää myyttisen jumalten valtakauden alkaneen 36 620 vuotta ennen Menestä (3050 eaa.) eli noin vuonna 39 670 eaa. Muiden egyptiläisten myyttien perusteella on myös saatu ajankohtia 28 000 eaa., 17 680 eaa., 49 219 eaa. ja 40 000 eaa. Apollonius laski 100-luvulla jaa. maailmankaikkeuden 153 075 vuotta vanhaksi.


title: Maailman luomisen ajankohta

text: Myyttinen mythikón-aikakausi alkoi tulvasta, joka Varron mukaan olisi ollut vuonna 2137 eaa., Censorinuksen mukaan 2376 eaa., ja päättyi historialliseen aikakauteen, joka alkoi vuonna 776 eaa. tai ehkä Troijan sodasta "1184 eaa." Jo ennen mythikónin olisi ollut hämärä ádelon-aikakausi. Toisenlaisiakin näkemyksiä oli, esimerkiksi jotkut filosofit katsoivat maailmankaikkeuden olleen ikuisesti.


title: Maailman luomisen ajankohta

text: Zarathustralaisten ajanlasku kestää 12 000 vuotta, joka jakautuu neljään 3000 vuoden kauteen. Ensimmäisellä kaudella Ahura Mazda suoritti henkisen luomisen, seuraavat 3000 vuotta oli fyysisen luomisen kautta. Zarathustra syntyi kolmannen kauden lopussa. Neljäs ja viimeinen kausi päättyy arviolta vuosien 2400 - 2500 haarukassa. Alkuvuosi olisi vuosien 9600 - 9500 eaa. haarukassa.


title: Maailman luomisen ajankohta

text: Hindujen kosmologia osuu lähimmäs nykytiedettä.


title: Maailman luomisen ajankohta

text: Dick Teresi kirjoittaa kirjassaan "Lost Discoveries: The Ancient Roots of Modern Science" (s. 7-8), jossa hän kuvaa Veda-kirjoja, että 400-luvulla jaa. intialaiset laskivat maan iäksi 4,3 miljardia vuotta, vaikka vielä 1800-luvun tiedemiehet Englannissa olivat vakuuttuneita 100 miljoonan vuoden iästä, ja 2400 vuotta ennen Isaac Newtonia hindujen Rig-Veda väitti gravitaation pitävän maailmankaikkeutta koossa. Sanskriittia puhuvat arjalaiset pitivät maata pyöreänä, kun kreikkalaiset ajattelivat sen olevan litteä.


title: Maailman luomisen ajankohta

text: 200-luvulla jaa. kiinalainen historioitsija Xu Zheng kirjoitti kirjassaan "Kolme viisi kalenteri" Pangun luoneen maailman 36 000 vuotta ennen legendaarista "kolme hallitsijaa ja viisi keisaria" -aikakautta. Koska jälkimmäinen oli 3000–2700 eaa. luominen olisi tapahtunut noin vuonna 39 000 eaa.


title: Maailman luomisen ajankohta

text: Maiojen kalenterin mukaan maailma luotiin 11.8.3114 eaa. Aiempi luominen tapahtui ehkä 24 biljoonaa vuotta sitten.


title: Maailman luomisen ajankohta

text: Juutalaisen kalenterin mukaan maailma luotiin juliaanisen kalenterin päivänä 6.10.3761 eaa. Vuosi 5779 alkoi auringonnoususta 9.9.2018 ja päättyy auringonlaskuun 29.9.2019.


title: Maailman luomisen ajankohta

text: Bysanttilainen ajanlasku oli käytössä 988-1453, Venäjällä 988-1700. Sen ensimmäinen vuosi alkoi 1.9.5509 eaa. maailman luomisesta ja vuodet alkoivat 1.9. Juliaaninen kalenteri oli samanlainen mutta laski vuodet Kristuksen syntymästä ja käytti latinalaisia kuukausien nimiä. Useimmat muut kristilliset kalenterit ajoittavat maailman luomisen 5300-5500-luvuille tai noin vuoteen 4000 eaa. Raamatun 1. Mooseksen kirja (Genesis) sisältää kaksi eri sukutaulua, joiden ero tuottaa noin 1500 vuoden eron. Eräät muut tekijät tuottavat pieniä lisäeroja tulkinnasta riippuen.


title: Maailman luomisen ajankohta

text: Koraanikin sanoo jumalan (Allah) luoneen maailman "kuudessa jaksossa" (ayyam) muttei kerro jakson pituutta. Usein muslimit ajattelevat, että tiede kertoo asiat, joita Koraanissa ei täsmennetä. Islamilainen kalenteri alkaa vasta Muhammadin paosta Mekasta Medinaan eli 16.7.622 jaa.


title: Melker

text: Melker on miehen etunimi, ruotsalainen muoto latinalaisesta nimestä "Melchior", joka mahdollisesti johtuu heprean kielen kuningasta tarkoittavasta sanasta "melekh" (מֶלֶכְ) ja valoa tarkoittavasta sanasta "or" (אוֹר). Keskiaikaisen perimätiedon mukaan Melchior oli Persian kuningas ja yksi Jeesus-lapselle lahjoja tuoneesta Itämaan tietäjistä.


title: Melker

text: Suomessa nimi Melker on Väestörekisterikeskuksen tietojen mukaan annettu lokakuuhun 2018 mennessä noin 150 henkilölle. Vuodesta 2020 lähtien Melkerin nimipäivä on suomenruotsalaisen kalenterin mukaan 20. lokakuuta. Sama päivä on jo ennestään Kasperin nimipäivä, mikä nimi sekin viittaa Itämaan tietäjiin.


title: Riikka Karppinen

text: Riikka Karppinen (s. 30. heinäkuuta 1994 Sodankylä) on suomalainen poliitikko ja ympäristövaikuttaja. Hän on vihreiden toisen kauden kunnanvaltuutettu ja valtuustoryhmän puheenjohtaja Sodankylässä. Poliittisen työnsä ohella Karppinen on tullut tunnetuksi kaksinkertaisesti suojellun Viiankiaapa-suon puolustajana.


title: Riikka Karppinen

text: Karppinen asui koko lapsuusikänsä Sodankylän Kersilön kylässä, jossa ainoa lapsi hänen lisäkseen oli hänen isoveljensä. Nuoruudessaan Karppinen toimi Sodankylän nuorisovaltuuston varapuheenjohtajana ja Suomen Nuorisovaltuustojen liitto – NuVa ry:n edustajiston jäsenenä. Hän valmistui ylioppilaaksi joulukuussa 2012 Sodankylän lukiosta.


title: Riikka Karppinen

text: Karppinen suoritti naisten vapaaehtoisen asepalveluksen vuonna 2013 Kaartin jääkärirykmentissä Helsingin Santahaminassa. Hän toimi palveluksensa aikana varusmiesjohtajana puolustusvoimien Ruotuväki-lehdessä. Karppinen on sotilasarvoltaan reservin kersantti. Vuosina 2016–2018 hän työskenteli Varusmiesliiton pääsihteerinä, ensimmäisenä naisena kyseisessä tehtävässä. Hän on toiminut aiemmin myös liiton varapuheenjohtajana.


title: Riikka Karppinen

text: Syksyllä 2015 Karppinen aloitti suomen kielen ja kirjallisuuden sekä saamen kielen ja tutkimuksen opinnot Helsingin yliopistossa. Karppinen on työskennellyt myös äidinkielen sijaisopettajana Sodankylän lukiossa. Nykyään Karppinen asuu Helsingissä, josta käsin käy vähintään kuukausittain Sodankylässä kunnanvaltuuston kokouksissa. Hän työskentelee järjestösihteerinä Pohjola-Nordenin nuorisoliitossa.


title: Riikka Karppinen

text:
Karppinen on suorittanut metsästyskortin ja hankkinut luvat hirven- ja karhunkaatoon.
Karppisen isä on vasemmistoliiton pitkäaikainen Sodankylän kunnanvaltuutettu ja Pahtavaaran kultakaivoksen pääluottamusmies Juha Karppinen.


title: Riikka Karppinen

text: Viiankiaapa on Sodankylässä sijaitseva 66 neliökilometrin kokoinen suoalue, joka kuuluu Natura 2000-verkostoon ja soidensuojeluohjelmaan. Alueelta on tehty 2000-luvulla huomattavia kupari- ja nikkelilöytöjä (ks. Sakatin malmiesiintymä), ja monikansallisen Anglo American plc:n tytäryhtiö AA Sakatti Mining Oy valmistelee esiintymän hyödyntämistä. Karppinen on saanut paljon julkisuutta kaivoshankkeen aktiivisena vastustajana.


title: Riikka Karppinen

text: Karppinen aloitti vaikuttamistyönsä 15-vuotiaana, jolloin hän otti yhteyttä medioihin sekä matkusti Helsinkiin kertomaan Viiankiaavan tilanteesta silloiselle ympäristöministeri Paula Lehtomäelle ja ympäristöministeriön kansliapäällikkö Hannele Pokalle. Karppisen herätti tilanteeseen se, että valtio oli muutamaa vuotta aiemmin pakkolunastanut hänen suvulleen kuuluneita Viiankiaavan suoalueita Natura 2000 -alueiksi, joilla nyt harjoitettiin malminetsintää. Lisäksi Karppinen on sanonut kokeneensa velvollisuudentunnetta vaikuttamiseen, koska muita suon puolustajia ei näyttänyt ilmenevän.


title: Riikka Karppinen

text: Kuntatasolla Karppinen on edistänyt Viiankiaavan suojelua muun muassa Sodankylän EU-rahoitteisen REGINA-hankkeen ohjausryhmän jäsenenä. Vuosina 2016–2018 käynnissä ollut hanke keskittyi kunnan kaivosohjelman valmisteluun. Hän on ollut aiheen tiimoilta kysytty vaikuttaja ja puhuja myös muualla Suomessa.


title: Riikka Karppinen

text: Lisäksi Karppisen aktivismi on herättänyt laajaa huomiota ulkomailla. Esimerkiksi aikakauslehti Der Spiegel ja televisioyhtiö Al Jazeera ovat haastatelleet häntä aiheesta. Brittiläinen The Guardian uutisoi kesällä 2016, että Karppinen oli mukana vaatimassa muun muassa kuningatar Elisabet II:n, luontodokumentaristi David Attenborough’n ja näyttelijä Stephen Fryn vetäytymistä Viiankiaavan kaivostoimintaa edistäneestä hyväntekeväisyysjärjestöstä.


title: Riikka Karppinen

text: Karppinen on kertonut, ettei kategorisesti vastusta kaivoksia, mutta pitävänsä Natura-alueen koskemattomuutta ehdottomana.


title: Riikka Karppinen

text: Muun vaikuttamisensa ohella Karppinen on perustanut myös Viiankiaapa-liikkeen, joka järjestää muun muassa tapahtumia suolla.


title: Riikka Karppinen

text:
Karppinen valittiin vuoden 2012 kuntavaaleissa 18-vuotiaana Sodankylän kunnanvaltuutetuksi kunnan historian nuorimpana henkilönä ja ensimmäisenä vihreänä. Hänen henkilökohtainen äänisaaliinsa oli vaaleissa kunnan kolmanneksi suurin. Karppinen on kertonut kohdanneensa vähättelyä ja nuoreen ikäänsä liittyviä ennakkoluuloja ympäristövaikuttamista tehdessään.
Vuonna 2015 Karppinen toimi Vihreiden nuorten ja opiskelijoiden liiton hallituksen jäsenenä.


title: Riikka Karppinen

text: Vuoden 2017 kuntavaaleissa Karppinen oli koko Sodankylän ääniharava 239 äänellä, joka vastasi 5,6 prosenttia kaikista kunnassa annetuista äänistä. Hänen mukanaan kunnanvaltuustoon valittiin myös kaksi muuta vihreää valtuutettua. Karppinen piti vaaliteemoinaan esillä muun muassa Sodankylän kunnan kestävää kehittämistä ja kunnallisten palveluiden säilyttämistä, puhdasta lähiympäristöä sekä kattavia sivistys-, kulttuuri- ja vapaa-aikapalveluita. Hän jatkoi myös vaalien jälkeen vihreiden valtuustoryhmän puheenjohtajana.


title: Riikka Karppinen

text: Kuntapolitiikassa Karppinen on tehnyt aloitteita muun muassa maksuttomasta ehkäisystä alle 20-vuotiaille, ennakkoäänestyspaikan perustamisesta Sodankylän jääkäriprikaatin sotilaskotiin, liikuntapaikkojen käyttömaksujen alennuksesta alle 18-vuotiaille ja Suomi 100 -vuoden Sodankylä-metsän perustamisesta. Hän vastustaa Sodankylän muuttamista kunnasta kaupungiksi.


title: Riikka Karppinen

text: Vuonna 2017 Karppinen toimi kampanjapäällikkönä vihreiden eduskuntaryhmän puheenjohtaja Krista Mikkoselle, joka oli ehdolla puolueen puheenjohtajaksi.


title: Riikka Karppinen

text: Marraskuussa 2017 kokoomustaustainen Ajatuspaja Linja listasi Karppisen Suomen 25 lupaavimman alle 25-vuotiaan poliitikon joukkoon.


title: Riikka Karppinen

text: Karppinen on ehdolla Lapin vihreiden listalta vuoden 2019 eduskuntavaaleissa. Valituksi tullessaan hän olisi historian ensimmäinen vihreiden kansanedustaja Lapin vaalipiiristä.


title: Riikka Karppinen

text: Dokumentaristi Petteri Saario on ohjannut Karppisesta kertovan dokumenttielokuvan "Aktivisti", joka tuli ensi-iltaan Sodankylän elokuvajuhlilla kesäkuussa 2017.


title: Riikka Karppinen

text: Kuuden vuoden ajan kuvattu elokuva kertoo Karppisen taistelusta kansainvälistä kaivosjättiä vastaan. Tekijänsä mukaan se on “tarina poikkeuksellisesta sisusta, rohkeudesta ja rakkaudesta omia juuria ja kotikylää kohtaan”.


title: Riikka Karppinen

text: Elokuvaa on esitetty ympäri maailman, Suomen ohella muun muassa Meksikossa, Argentiinassa, Intiassa, Australiassa, Malesiassa, Yhdysvalloissa ja Barbadoksella. Suomessa se on nähty myös TV1:n Dokumenttiprojektissa toukokuussa 2018.


title: Riikka Karppinen

text: Kesäkuussa 2018 "Aktivisti" palkittiin pääpalkinnolla Euroopan suurimpiin ympäristöelokuvafestivaaleihin kuuluvilla CinemAmbiente-elokuvajuhlilla Italian Torinossa. Se on palkittu myös Matsalun luontoelokuvafestivaaleilla Virossa.


title: Tomás de Berlanga

text: Tomás de Berlanga (1486 Berlanga de Duero, Espanja – 8. elokuuta 1551 Berlanga de Duero, Espanja) oli espanjalainen kirkonmies, joka toimi Panamán arkkihiippakunnan piispana 1534–1537. Hän löysi vuonna 1535 Galápagossaaret ajauduttuaan niille vahingossa.


title: Tomás de Berlanga

text: Tomás de Berlanga syntyi Berlanga de Duerossa vuonna 1486. Hänet vihittiin maaliskuussa 1508 dominikaanipapiksi San Estebanin luostarissa. Hänet valittiin samalla Hispaniolan saarelle dominikaaniluostarin prioriksi.


title: Tomás de Berlanga

text: Tomás de Berlanga valittiin helmikuussa 1534 Panamán piispaksi, ja hän aloitti tehtävässä heinäkuussa. Hänen johdettavanaan oli laaja arkkihiippakunta. Francisco Pizarro oli vain muutamaa vuotta aikaisemmin löytänyt Perun.


title: Tomás de Berlanga

text: Kuningas Kaarle I määräsi vuonna 1534 Tomás de Berlangan lähtemään Peruun tutkimaan alueen maantieteellisistä ja kansatieteellisistä erityispiirteistä. Samalla hänen tarkoituksenaan oli sovittaa Pizarron ja Diego de Almagron välistä kiistaa aluejaoista. Tomás de Berlanga lähti 23. helmikuuta 1535 Panamasta, mutta voimakas merivirta kuljetti hänet perun sijaan Galápagossaarille.


title: Tomás de Berlanga

text: Vaikka Galápagossaarilla oli saattanut vierailla inkoja, Tomás de Berlanga oli todistetusti ensimmäinen saarilla käynyt ihminen. Hän saapui sinne 10. maaliskuuta 1535. Hänen johtamansa ertkikunta kävi maissa etsimässä vettä. Tomás de Berlanga piti saaria rumana ja autiona paikkana, mutta hän reportoi silti monien eläinten populaatioista.


title: Tomás de Berlanga

text: Tomás de Berlanga erosi vuonna 1537 Panamán piispan virasta. Hän palasi sen jälkeen Espanjaan ja kuoli kotikaupungissaan vuonna 1551.


title: Sulo Albin Tervo

text: Sulo Albin Tervo (8. helmikuuta 1920 Lipinlahti, Nurmes – 22. lokakuuta 1998) oli suomalainen rakennusalan yrittäjä ja Rakennustoimisto S. A. Tervo Oy:n perustaja. Hänen yrityksensä oli merkittävä rakentaja Pohjois-Karjalassa, mutta myös Helsingissä sekä Svetogorskin ja Kostamuksen vientiurakoissa Neuvostoliitossa. Hän on Pohjois-Karjalan ainoa vuorineuvoksen arvonimen saanut henkilö. 1980-luvun taitteessa hän sai ehdollisen vankeustuomion vuosia jatkuneista veropetoksista jutussa, jossa tuomittiin 29 muutakin Tervon rakennushankkeisiin liittynyttä yritysjohtajaa.


title: Sulo Albin Tervo

text: Sulo Albin Tervo syntyi Nurmeksen Lipinlahden kylässä metsätyömiehen pojaksi. Hän itsekin aloitti uransa metsätöissä, mutta kävi sotien jälkeen Kuopion Teknillisen koulun ja valmistui rakennusmestariksi. Muiden rakennusyhtiöiden palveluksessa ammattiuransa aloitettuaan hän perusti oman yrityksen vuonna 1953. Rakennustoimisto S. A. Tervo Oy keskittyi aluksi asuntorakentamiseen Pohjois-Karjalassa, mutta 1950-luvun lopun matalasuhdanteessa laajensi muutamaksi vuodeksi toimintaansa Helsinkiin, kunnes palasi kotimaakuntansa elpyneille markkinoille.


title: Sulo Albin Tervo

text: Tervon liiketoiminta laajeni 1960-luvun alussa rakennuskonevuokraukseen ja teräsrakenteiden tekoon Uimaharjuun perustetussa Karjalan Rautarakenne Oy:ssä. Vuonna 1968 Tervo perusti Käpykankaan betonielementtitehtaan, joka myi tuotantoaan myös ulkopuolisille tilaajille. Elementtejä toimitettiin 1970-luvulla valtavia määriä Finn-Stroin Kostamus-työmaalle Neuvostoliittoon. 1970-luvulla Tervon rakennustoiminta laajeni kotimaakunnan ulkopuolelle ja yrityksestä kasvoi yksi Suomen suurimmista rakennusliikkeistä.


title: Sulo Albin Tervo

text: Vuonna 1984 Tervo myi yrityksensä Polar-rakennusyhtiöille, jossa se toimi nimellä Polar-Tervo vuoteen 1994, kunnes yrityssaneerauksen yhteydessä fuusioitiin emoyhtiöön.


title: Sulo Albin Tervo

text: Tervo tunnettiin värikkäänä ja kansanomaisena johtajana, joka ajeli Ladalla. Kotiseutunsa päättäjiin suivaantuneena hän muutti vuonna 1992 kerrostaloon Kauniaisiin.


title: Sulo Albin Tervo

text: Vuonna 2016 julkaistiin Sulo Albin Tervon elämäkerta "Kansanmies ja patruuna, S. A. Tervo – rakentajan elämäntyö", jonka on kirjoittanut Jukka Partanen.


title: Sulo Albin Tervo

text: Suomen Kulttuurirahaston Pohjois-Karjalan rahaston alaisuudessa toimii vuonna 1973 perustettu S. A. Tervon nimikkorahasto. Se tukee pohjoiskarjalaisia teknisten alojen, erityisesti rakennusalan ja kaupallisen alan opiskelijoita, Pohjois-Karjalan talouselämän tutkimusta ja koulutusta sekä Pohjois-Karjalan elinkeinoelämän kehittämistä. Tervon vuonna 1985 perustama S. A. Tervo -Säätiö tukee syöpä-, sydän- ja verisuonitautien tutkimusta sekä sotaveteraanien ja vanhusten kuntoutus- ja huoltotoimintaa.


title: Geórgios Zoitákis

text: Geórgios Zoitákis (, 3. maaliskuuta 1910 Náfpaktos – 21. lokakuuta 1996 Ateena) oli Kreikan sotilasvallankaappaukseen osallistunut kenraali ja toimi kaappausta seuranneen Kreikan sotilasjuntan nimellisenä valtionpäämiehenä varakuninkaan nimellä vuosina 1967-1972 kuningas Konstantinin paettua maasta.


title: Geórgios Zoitákis

text: Sotilasuralle Zoitákis tuli valmistuttuaan tykistön vänrikiksi sotilasakatemiasta vuonna 1932. Sen jälkeiset korkeammat sotilaskoulut hän kävi Kreikassa sekä NATO-maan upseerina Länsi-Saksassa ja Yhdysvalloissa 1950- ja 60-luvuilla.


title: Geórgios Zoitákis

text: Lokakuussa 1940 syttyneessä Italian–Kreikan sodassa hän palveli kapteenina. Tässä sodassa hän haavoittui, mutta oli mukana Kreikan armeijan puolustautuessa Saksan hyökättyä Jugoslaviaan ja edelleen Kreikkaan huhtikuussa 1941. Zoitákis haavoittui toistamiseen tässä sodassa. Saksan miehittäessä Kreikkaa Zoitákis asui kotiseudullaan Náfpaktoksessa. Kotiseudulla ollessaan hän oli mukana salaisessa vastarintajärjestössä, joka liittyi Napoléon Zérvasin tasavaltaiseen vastarintaliikkeeseen EDES. Kesällä 1944 kilpailevan kommunistisen vastarintaliikkeen ELASin vallan kasvaessa Kreikassa ELAS vangitsi Zoitákisin elokuusta lokakuuhun 1944, mutta vapautti Casertassa brittien johdolla tehdyn Kreikan vastarintaliikkeiden yhteistyösopimuksen nojalla. ELAS oli tappanut jo aiemmin syksyllä 1943 hänen isänsä Konstantínoksen vuonna 1943 vastarintaliikkeiden välisissä taisteluissa. Kuningasvalta palautettiin syksyllä 1946. Sisällissota kuningaskunnan ja kommunistisen ELASin välillä kiihtyi tällöin. Zoitákis toimi Kreikan sisällissodan aikana 1940-luvun lopulla majurin arvoisena kuninkaallisen armeijan joukoissa.


title: Geórgios Zoitákis

text: Sisällissodan päättymisen jälkeen lokakuussa 1949 Zoitákis palveli jalkaväkiyksikköjen komentajana eri puolilla Kreikkaa. Hän oli myös kuningas Paulin adjutanttina. Hänet ylennettiin everstiksi vuonna 1955. Hän toimi vuodesta 1963 divisionankomentajana ja vuodesta 1967 armeijan kenraalina. Hän työskenteli tällöin Pohjois-Kreikassa.


title: Geórgios Zoitákis

text:
Kreikan sisäpoliittisen tilanteen kiristyttyä 1960-luvun puolivälissä korkeimmat upseerit alkoivat suunnitella sotilasvallankaappausta siviilihallitusta kohtaan. Nuori kuningas Konstantin II oli myös sekaantunut poliittisiin kysymyksiin, ja päävastustajaksi kuninkaalle
muodostui keskusta-vasemmiston johtajaksi noussut pitkän linjan poliitikko Geórgios Papandréou. Juuri ennen palamenttivaaleja 21. huhtikuuta 1967 Kreikan korkeimmat upseerit etunenässä everstit Geórgios Papadópoulos ja Nikólaos Makarézos ja prikaatinkenraali Stylianós Pattakós sekä korkeimman oikeuden syyttäjä, oikeuskansleri Konstantínos Kóllias ottivat vallan ja muodostivat Kreikan sotilasjuntan johdon. Poliittiset puolueet kiellettiin ja keskeiset poliitikot vangittiin.


title: Geórgios Zoitákis

text: Kuningas Konstantin yritti 13. joulukuuta 1967 vastavallankaappausta, mutta epäonnistui ja pakeni perheensä kanssa maasta. Tällöin Zoitákis, joka oli tukenut kevään kaappaustilanteessa everstijunttaa, nimitettiin maata muodollisesti johtavaksi varakuninkaaksi. Zoitákis nimitti samassa yhteydessä juntan vahvan miehen eversti Papadópouloksen pääministeriksi, koska juntan pääministeri Kóllias oli tukenut kuningasta ja paennut hänen kanssaan maasta. Juntta täydensi perustuslakia vuonna 1968, koska siinä ei ollut varakuninkaan virkaa. Kuningas Konstantin ei pakolaisuudessaan tunnustanut varakuninkaan olemassaoloa. Varakuninkaana Zoitákis oli yli neljä vuotta aina 21. maaliskuuta 1972 asti. Eron taustalla oli ristiriidat muun sotilasjuntan kanssa. Seuraajaksi tuli sotilasjuntan pääministeri, eversti Papadópoulos. Tässä vaiheessa Zoitákis siirtyi eläkkeelle, mutta ylennettiin samalla täydeksi kenraaliksi.


title: Geórgios Zoitákis

text: Kreikka siirtyi takaisin demokratiaan kesäkuussa 1974, jolloin juntan johto joutui Kyproksen konfliktin vuoksi hankalaan poliittiseen tilanteeseen ja luopui vallasta. Seuraavana vuonna kenraali Zoitákis kuului yhtenä syytettynä sotilasjuntan jäsenenä ja tuomittiin elinkautiseen vankeuteen, jota kesti 13 vuoden ajan vuoteen 1988 asti. Tällöin hänet vapautettiin terveydellisistä syistä. Zoitákis haki armahdusta tuomiostaan vuonna 1993, mutta silloinen presidentti Konstantínos Karamanlís hylkäsi anomuksen. Tämän jälkeen hän oli kotiarestissa Ateenassa aina kuolemaansa vuoteen 1996 asti.


title: Dragon Ball Z: Resurrection 'F'

text: Dragon Ball Z: Ressurection 'F'(japaniksi. ( Doragon Bōru Zetto: Fukkatsu no 'Efu') on japanilainen animaatioelokuva. Elokuva sai ensi-iltansa Japanissa ja Yhdysvalloissa 19. huhtikuuta 2015. Elokuva perustuu Akira Toriyaman luomaan Dragon Ball Z- maailmaan. Se on jatkoa vuonna 2013 ilmestyneelle ille.


title: Dragon Ball Z: Resurrection 'F'

text: Sorbetin johtama armeija on matkalla maahan etsimässä kaikkia lohikäärmekuulia yhdessä lordi Pilafin jengin kanssa. Sorbetilla on aikomus toivoa heidän valtias Freezan takaisin henkiin. Pilaf kutsuu Shenronin ja Sorbet käyttää ensimmäisen toiveen: Herätä Freeza takaisin henkiin. Shenron varoittaa, että Freezan ruumis on mennyt palasiksi, koska Trunks tappoi hänet. Tästä huolimatta Sorbet toivoo Freezan takaisin henkiin, koska he pystyvät uuden parannuskapselin avulla kokoamaan Freezan ruumiinosat yhteen. Shenron paljastaa, että he voivat käyttää toisenkin toiveen. Sorbet yritti toivoa Kuningas Coldin henkiin, mutta Shu ehti toivoa rahaa. Muualla Piccolo ja Gohan aistivat, että jotain pahaa on tiedossa. Freeza saadaan koottuaan takaisin yhteen ja tämä muistaa edelleen, kuinka tämä joutui alakynteen Gokun toimesta. Freeza aikoo kehittää omaa voimaansa ja vasta kuukausien päästä Freeza hyökkää maahan ja onnistuu houkuttelemaan Z-soturit paikalle, paitsi Gokun ja Vegetan, jotka harjoittelevat Wishin kanssa. Z-soturit onnistuvat voittamaan Freezan kätyrit. Ensimmäiseen muotoon palannut Freeza tyrmää Gohanin yhdellä iskulla ja pian Goku ilmestyy paikalle. Freeza muuttaa muotoaan, mutta suoraan viimeiseen muotoon. Goku ja Freeza aloittavat kiihkeän kaksintaistelun. Freezalla ei ole mitään mahdollisutta voittaa Goku. Freeza paljastaa, että hänellä on yksi muoto, joka on Golden Freeza. Goku joutuu alakynteen, mutta onnistuu horjuttamaan Freezan. Juuri, kun Goku oli voittamassa, Sorbet haavoittaa Gokun tämän lasersäteen avulla. Freeza vahingoittaa Gokun, mutta ei tapa häntä. Freeza antaa kunnian Vegetalle, mutta Vegeta päättää taistella Freezaa vastaan. Vegeta hakkaa Freezan ja tämä muuttuu takaisin viimeiseen muotoon. Freeza päättää räjäyttää maapallon, ennen kuin Vegeta ehti tappaa hänet. Maapallo räjähtää ja Wishin toimesta muut soturit ehtivät pelastautua, paitsi Vegeta. Wish paljastaa, että hän voi kerran siirtää aikaa taaksepäin. Wish kelaa aikaa taaksepäin ja Goku ehtii tappaa Freezan ennen, kuin tämä ehti räjäyttää maan. Goku onnistuu voittamaan Freezan, joka joutui taas helvettiin.


title: Palm Coast

text: Palm Coast on kaupunki Floridan osavaltion itärannikolla, Yhdysvalloissa. Se sijaitsee Flaglerin piirikunnassa. Kaupungin väkiluku oli vuoden väestönlaskennassa 75 018 ja se on piirikunnan suurin kaupunki. Palm Coast perustettiin 1969 ja se sai kaupunkioikeudet joulukuussa 1999.


title: Langnau im Emmental

text: Langnau im Emmental on kunta Sveitsissä Bernin kantonissa. Kunnassa on vajaat 10 000 asukasta.


title: Langnau im Emmental

text: Langnau im Emmental sijaitsee Ilfisjoen laaksossa ja siihen laskevien purojen rinteillä, Emmejoen itäpuolella, Emmentalin laaksossa, Bernistä kolmisen kymmentä kilometriä itään.


title: Langnau im Emmental

text: SBB:n rautatie Bernistä ja Konolfingenistä Luzerniin kulkee Langnaun kautta. Kylästä on myös BLS:n rautatieyhteys Burgdorfiin.


title: Langnau im Emmental

text: Langnau on jääkiekkojoukkue SCL Tigersin kotipaikka.


title: Kari Kuusiniemi (tuomari)

text: Kari Kuusiniemi (s. 11. kesäkuuta 1960 Helsinki) on suomalainen tuomari, joka on toiminut Korkeimman hallinto-oikeuden presidenttinä vuodesta 2018 alkaen.


title: Kari Kuusiniemi (tuomari)

text: Kuusiniemi on koulutukseltaan oikeustieteen tohtori. Hän on työskennellyt muun muassa talousoikeuden professorina Teknillisessä korkeakoulussa ja ympäristöoikeuden professorina Turun yliopistossa sekä vierailevana professorina Louisvillen yliopistossa. Korkeimman hallinto-oikeuden hallintoneuvoksena (vuonna 2017 nimikkeeksi vaihdettiin oikeusneuvos) hän ehti toimia vuodesta 1999 alkaen.


title: Kari Kuusiniemi (tuomari)

text: Nuoruudessaan Kuusiniemi oli kansallisen tason pöytätennispelaaja.


title: Gerda Lind

text: Gerda Gustava Lind (14. kesäkuuta 1880 Asikkala – 10. tammikuuta 1953 Helsinki) oli suomalainen oopperalaulaja.


title: Gerda Lind

text: Gerda Lindin vanhemmat olivat majuri Knut Anders Lind ja Ebba Fredrika Gustava Sevén. Lind opiskeli Helsingin musiikkiopistossa ja laulua Berliinissä 1901–1906. Hän oli oopperalaulajana Freiburgin kaupunginteatterissa 1907–1908 ja Trierin kaupunginteatterissa 1910–1913. Berliinissä hänen opettajiaan olivat Leporello Müller ja Maria Dietrich, Freiburgissa hän esiintyi ensimmäisen kerran "Das Nachtlager in Granada" -teoksen Gabrielen roolissa. Suomalaisessa oopperassa Lind esiintyi 1913–1927, joskin vieraili myös oopperassa Essenissä ja toimi laulunopettajana Helsingissä. Lindin repertuaariin kuului kaikkiaan noin 45 roolia, muun muassa osia kaikissa Mozartin oopperoissa.


title: Judea Pearl

text: Judea Pearl (s. 4. syyskuuta 1936 Tel Aviv, Palestiinan brittiläinen mandaatti) on israelilais-yhdysvaltalainen tietojenkäsittelytieteilijä, joka tunnetaan tekoälyn tutkimuksistaan. Hänelle myönnettiin vuonna 2011 Turing-palkinto, joka on tietojenkäsittelytieteiden korkein kunnianosoitus.


title: Judea Pearl

text: Pearl valmistui sähkötekniikan kandidaatiksi Haifassa Israelissa vuonna 1960 ja maisteriksi Newarkin teknillisestä collegesta New Jerseyssä Yhdysvalloissa vuonna 1961. Sen jälkeen hän suoritti fysiikan maisterin tutkinnon Rutgersin yliopistossa ja sähkötekniikan tohtorintutkinnon Brooklynin polyteknillisessä instituutissa New Yorkissa vuonna 1965. Hän työskenteli RCA Corporationissa ja Electronic Memories -yhtiössä tietokonemuistin alalla. Hänestä tuli tietojenkäsittelyopin lehtori Kalifornian yliopistossa Los Angelesissa vuonna 1970. Vuonna 1976 hän sai professuurin.


title: Judea Pearl

text: Pearl on luonut verkkoteoriaa hyödyntävän Bayes-verkon, jolla kone voi tehdä uskottavia hypoteeseja epävarman tai sirpaleisen informaation pohjalta. Hän on työskennellyt myös kausaliteetin parissa sekä matemaattisen formalismin, jolla kuvataan syy–seuraussuhteita.


title: Judea Pearl

text: Pearl on tutkinut moraalin asemaa tekoälyssä, tarkemmin sanoen vaihtoehtoisten toteamusten roolia (esimerkkinä ”Jos auto olisi toiminut, olisin ajanut kauppaan”). Hänen mukaansa vaihtoehtoiset toteamukset ovat tieteellisen ja moraalisen käyttäytymisen rakennuspalikoita. Hänen mielestään kone, joka pystyy ymmärtämään sellaisia toteamuksia pystyisi ottamaan vastuun tekemisistään.


title: Judea Pearl

text: Judea Pearl perusti poikansa, journalisti Daniel Pearlin kuoleman jälkeen vuonna 2002 Daniel Pearl -säätiön yhdessä sukunsa ja Daniel Pearlin ystävien kanssa.


title: Titus Tatius

text: Titus Tatius oli tarunomainen sabiinikuningas ja Romuluksen kilpailija. Tatius teki kostoretken Roomaan sabiinitarten ryöstön jälkeen ja valloitti Quirinaliksen ja Capitoliumin, mutta suostui lopulta sovintoon naisten taivuttamana. Titus Tatius ja Romulus hallitsivat Roomaa yhdessä, kunnes Tatius kuoli epäselvissä olosuhteissa.


title: Vladimir Vernadski

text: Vladimir Vernadski (1863 – 1945) oli venäläinen geologi ja geokemisti. Hän kehitteli 1920-luvulla samanlaisia teorioita kuin James Lovelock 50 vuotta myöhemmin. Lovelock puhui Gaiasta, Vernadski "noosfääristä" ja sen vaikutuksesta biosfääriin.


title: Vladimir Vernadski

text: Vernadski suoritti maisterin tutkinnon Pietarin yliopistossa vuonna 1885 ja väitteli tohtoriksi Moskovan yliopistossa 1897. Jo ennen väitöskirjansa valmistumista hän opetti Moskovassa mineralogiaa ja kristallografiaa, ja 1898 hän sai sieltä professuurin. Hän kuvasi ensimmäisenä aluminosilikaatin kemiallisen ja kiderakenteen, mikä oli pohjana monien muiden mineraalien rakenteen selvittämiselle. Hän oli myös geokemian uranuurtajia, ja tutki eri alkuaineiden ja niiden isotooppien liikkeitä maankuoressa. Hän ymmärsi myös, että radioaktiivisesta toiminnasta vapautuva lämpö on monien geologisten prosessien energianlähde.


title: Tomuksi ja tuhkaksi

text: Tomuksi ja tuhkaksi (engl. "Dust") on Patricia Cornwellin kirjoittama rikosromaani, joka julkaistiin vuonna 2014.


title: Tomuksi ja tuhkaksi

text: Kirjan on kääntänyt suomalainen kääntäjä Karri Rimpeläinen.


title: Maastohiihdon Suomen Cup 2013–2014

text: Maastohiihdon Suomen Cupin kausi 2013–2014 oli kilpailusarjan kolmas kausi. Se alkoi Sotkamon Vuokatista 9. marraskuuta 2013 ja päättyi Kuusamon Rukalle 6. huhtikuuta 2014. Myös Vantaalla ja Jyväskylän Vaajakoskella käydyt SM-kilpailut laskettiin cup-pisteytykseen.


title: Maastohiihdon Suomen Cup 2013–2014

text: Vaajakosken SM-kilpailujen 30 ja 50 kilometrin henkilökohtaiset kilpailut lyhennettiin lumipulan vuoksi 20 ja 30 kilometrin mittaisiksi.


title: Maastohiihdon Suomen Cup 2013–2014

text: Suomen Cupin kilpailut pisteyttiin identtisesti maastohiihdon maailmancupin henkilökohtaisten kilpailujen kanssa. Pisteitä jaettiin jokaisen kilpailun 30 parhaalle oheisen taulukon perusteella. Viestikilpailuissa seuroille jaettiin kaksinkertaiset pisteet.


title: Maastohiihdon Suomen Cup 2013–2014

text:
Tulokset
Tulokset


title: Maastohiihdon Suomen Cup 2013–2014

text: Palkintorahoja maksettiin kaudella 2013–2014 yhteensä 56 800€. SM-kilpailuista ei jaettu osakilpailukohtaisia palkintoja. Viestikilpailujen palkinnot jaettiin seuroille. Palkinnot jaettiin oheisen taulukon perusteella.


title: Maastohiihdon Suomen Cup 2013–2014

text: "Taulukossa lyhenne HK tarkoittaa henkilökohtaisia kilpailuja."


title: Maastohiihdon Suomen Cup 2013–2014

text: Suomen Cupin kaikki kilpailut televisioitiin Ylen kanavilla.


title: Doramaria Purschian

text: Doramaria Purschian, alkuperäiseltä nimeltään Ella Margaretha Maria Dora Purschian (6. heinäkuuta 1890 Berliini – 11. heinäkuuta 1972 Berliini) oli saksalainen ekspressionistinen kuvataiteilija. Purschian opiskeli vuosina 1907–1909 piirustuksenopettajaksi. Hän pääsi myös taideakatemiaan, vaikka taideakatemia antoi naisille virallisen opiskeluluvan vasta vuonna 1919.


title: Doramaria Purschian

text: Opintojaan Purschian jatkoi Fritz Bürgerin ja Lovis Corinthin johdolla vuonna 1912. Ensimmäisen maailmansodan vuosina 1914–1918 hän työskenteli sairaanhoitajana.


title: Doramaria Purschian

text: Toden teolla Purschianin taiteilijanura lähti käyntiin rauhan palattua. Hän piti ensimmäisen yksityisnäyttelynsä jo vuonna 1918 ja sen jälkeen hän työskenteli vapaana taiteilijana. Hän teki myös muotokuvia tilaustöinä. Kun Purschianin veli kuoli vuonna 1939, hän lopetti maalaamisen ja ryhtyi johtamaan perheyritystä. Saksaa hallinneet kansallissosialistit pitivät Purschiania hyvänä kuvaamaan lapsia ja hänen muotokuviaan ansiokkaina.


title: Doramaria Purschian

text: Toisen maailmansodan jälkeen Purschian sai yhdysvaltalaisen tunnustuspalkinnon New Yorkissa pidetyssä näyttelyssä vuonna 1969. Lisäksi hänet otettiin Rooman taideakatemian kunniajäseneksi. Vuonna 1948 Purschian joutui väkivaltaisen katuryöstön uhriksi eikä koskaan täysin toipunut saamistaan vammoista.


title: Lapinjärven suomalainen seurakunta

text: Lapinjärven suomalainen seurakunta oli Suomen evankelis-luterilaisen kirkon seurakunta. Se kuului Helsingin hiippakuntaan. Seurakuntaan kuului 1 268 suomenkielistä kirkon jäsentä (08/2018) itäuusmaalaisesta Lapinjärven kunnasta; ruotsinkieliset kuuluivat Porvoon hiippakunnan alaiseen Lapinjärven ruotsalaiseen seurakuntaan. Seurakunnat kuuluivat Loviisanseudun seurakuntayhtymään. Seurakunna viimeisenä kirkkoherrana toimi Tuire Huovinen-Westerlund.


title: Lapinjärven suomalainen seurakunta

text: Seurakunnan kotikirkko oli Lapinjärven kirkko (1746). Seurakunnassa oli myös toinen kirkko nimeltään Lapinjärven pikku kirkko.


title: Lapinjärven suomalainen seurakunta

text: Lapinjärven suomalainen seurakunta lakkautettiin vuoden 2019 alussa ja sen jäsenet liitettiin Agricolan suomalaiseen seurakuntaan.


title: Tietyyliperatsiini

text: Tietyyliperatsiini ("Torecan") on eräs neuroleptinen lääkeaine. Sitä valmisti sveitsiläinen Sandoz-lääkeyhtymä. Lääke otettiin käyttöön arviolta 1970-luvun puolen välin vaiheilla. Sitä käytettiin myös huimauksen ja oksentelun estoon. Pahoinvoinnin estoon tarvittavia lääkkeitä on käytetty esimerkiksi kemoterapiassa eli lääkkeellisissä syöpähoidoissa sekä sädehoidoissa. Koska tämä lääke omasi, proklorperatsiinin tavoin, taipumuksen aiheuttaa erityisen herkästi sekä etenkin nuorille potilaille spastisia pakkoliikkeitä ja vastaavia sivuoireita, kuten "akuuttia dystoniaa" ja tardiivia dyskinesiaa - niin siitä suurelta osin luovuttiin.


title: Tietyyliperatsiini

text: Tietyyliperatsiinia lähellä kemiallisesti olevia muita vastaavia lääkeaineita ovat perfenatsiini (mm. "Peratsin"), proklooriperatsiini (mm. "Stemetil"), tioproperatsiini "Majeptil", butaperatsiini "Randolectil" - jota myös pahoinvoinnissa ja oksentelussa käytetty ja trifluoperatsiini sekä tiopropatsaatti "Dartalan".


title: Tietyyliperatsiini

text: Tietyyliperatsiinille tunnettiin kolme erilaista lääkkeen antotapaa: ne olivat suun kautta otettava tabletti, peräpuikko (rektaalinen) sekä injektoitava lääkeliuos. Injektio voitiin antaa ihon alle (subkutaaninen), lihakseen (intramuskulaarinen) taikka laskimosuoneen annettuna (intravenoosinen).


title: Tietyyliperatsiini

text: Lääkettä ei tavallisesti saanut antaa alle 15 vuotta nuoremmille lapsille.


title: Rhea Silvia

text: Rhea Silvia tai Rea Silvia (myös Ilia) oli tarujen mukaan Romuluksen ja Remuksen äiti sekä Alba Longan kuninkaan Numitorin tytär. Numitorin veli Amulius syöksi tämän vallasta ja pakotti Rhea Silvian Vestan neitsyeksi, jotta hän ei voisi synnyttää laillista perijää valtaistuimelle. Mars-jumala saattoi kuitenkin Rhea Silvian raskaaksi, ja niin syntyivät kaksoset Romulus ja Remus. Raivostunut Amulius heitätti Rhea Silvian Tiberiin, mutta joenjumala pelasti hänet ja teki hänestä puolisonsa.


title: Numitor

text: Numitor oli tarunomainen Alba Longan kuningas, Rhea Silvian isä sekä Romuluksen ja Remuksen isoisä. Numitorin veli Amulius oli syrjäyttänyt hänet ja pakottanut Rhea Silvian Vestan neitsyeksi, jotta tämä ei voisi saada perillistä, joka uhkaisi Amuliusta. Mars-jumala saattoi kuitenkin Rhean raskaaksi, ja myöhemmin kaksoset kostivat vääryyden ja palauttivat Numitorin valtaistuimelle.


title: Michael Lapage

text: Michael Clement Lapage (15. marraskuuta 1923 Shaftesbury – 20. heinäkuuta 2018) oli brittiläinen soutaja ja olympiamitalisti.


title: Michael Lapage

text: Lapage saavutti olympiahopeaa kahdeksikossa Lontoossa 1948.


title: Michael Lapage

text: Lapage kuoli 94-vuotiaana 20. heinäkuuta 2018.


title: François-Christophe Kellermann

text: François-Christophe Kellermann, Valmyn herttua (28. toukokuuta 1735 Strasbourg – 23. syyskuuta 1820 Pariisi) oli ranskalainen marsalkka, joka saavutti merkittäviä voittoja Ranskan vallankumoussotien alkuvaiheessa.


title: François-Christophe Kellermann

text:
Kellermannin isä oli aateliin kuulunut virkamies Elsassissa. Kellermannista tuli upseeri Ranskan armeijassa vuonna 1752. Hän ansioitui seitsenvuotisessa sodassa, jonka aikana hän yleni kapteeniksi palvellessaan eri jalkaväki- ja ratsuväkirykmenteissä. Hän hoiti myöhemmin diplomaattisia komennuksia Itä-Euroopassa, muun muassa auttaen vuonna 1771 järjestämään Puolan ratsuväkeä. Kellermann ylennettiin everstiluutnantiksi vuonna 1772, everstiksi ("mestre de camp") vuonna 1784 ja kenraalimajuriksi ("maréchal de camp") vuonna 1788. Vuonna 1791 hänet määrättiin ensin Haut-Rhinin ja sitten Bas-Rhinin alueen komentajaksi. Maaliskuussa 1792 hänet ylennettiin kenraaliluutnantiksi. Sodan puhjettua Kellermann komensi aluksi ranskalaisten leirejä Neukirchissä ja Wissembourgissa, kunnes hänet syyskuun 1792 alussa nimitettiin keskisen armeijan komentajaksi kenraali Nicolas Lucknerin tilalle. Kellermannin armeijan oli määrä suojella Elsassia ja Lothringenia preussilaisten hyökkäykseltä.
Kenraali Charles-François Dumouriez’n määräyksestä Kellermann toi 19. syyskuuta 1792 armeijansa tämän komentaman pohjoisen armeijan avuksi ja seuraavana päivänä he löivät yhdessä hyökkäävät preussilaiset tärkeässä Valmyn taistelussa. Kellermann hyödynsi taistelussa varsinkin tykistöä ja onnistui tukahduttamaan ammusvaraston räjähdyksestä nousseen paniikin miestensä keskuudessa. Preussilaisten ja itävaltalaisten perääntyessä Ranskan alueelta Kellermann valtasi takaisin Longwyn ja Verdunin. Marraskuussa 1792 hänet siirrettiin Alppien armeijan komentajaksi ja seuraavana vuonna hän valloitti Savoijin alueen Sardinian kuningaskunnalta. Elokuussa 1793 Kellermann sai määräyksen kukistaa vastavallankumouksellinen kapina Lyonissa ja hän onnistuikin valtaamaan kaupungin, mutta pian sen jälkeen hänet vangitiin.


title: François-Christophe Kellermann

text: Ranskan jakobiinijohto oli kutsunut Kellermannin Pariisiin kuultavaksi jo huhtikuussa 1793, ja vaikka hän silloin vapautuikin epäilyksistä, syyskuussa kansalliskonventti määräsi hänet erotettavaksi tehtävistään. Määräys pantiin toimeen lokakuussa pian Lyonin kukistumisen jälkeen, jolloin Kellermann myös vangittiin. Hän vietti vuoden vankina l’Abbayessa ja vältti täpärästi teloituksen, koska hänen oikeudenkäyntinsä lykkääntyi. Vuoripuolueen vallan kukistuttua hänet lopulta vapautettiin marraskuussa 1794. Hän komensi uudelleen Alppien armeijaa vuosina 1795–1797, kunnes se hajotettiin ja sodan johto Pohjois-Italiassa siirtyi kenraali Napoléon Bonapartelle. Vuosina 1797–1799 Kellermann oli divisioonankomentajana, johti ratsuväen kehittämistä ja linnoitusten tarkastamista varten perustettuja komiteoita sekä toimi Englannin-armeijan ratsuväen ja Batavian-joukkojen ylitarkastajana.


title: François-Christophe Kellermann

text: Napoleonin valtakaudella Kellermann ei enää saanut merkittäviä sotilaallisia komennuksia, mutta hänet nimitettiin senaattoriksi vuonna 1799, ylennettiin marsalkaksi vuonna 1804 ja korotettiin herttuaksi vuonna 1809 nimellä Valmyn herttua. Hän oli jonkin aikaa myös senaatin puhemiehenä. Napoleonin sotien aikana vuosina 1805–1814 hän komensi erilaisia reserviläisjoukkoja selustassa. Bourbon-restauraation yhteydessä vuonna 1815 Kellermanille annettiin päärinarvo.


title: François-Christophe Kellermann

text: Kellermannin nimi on kaiverrettu Pariisin Riemukaareen. Hänen poikansa oli ratsuväenkenraali François-Étienne Kellermann.


title: Dennis Green

text: Dennis Allan Green (26. toukokuuta 1931 Sydney – 5. syyskuuta 2018 Sydney) oli australialainen ratameloja ja olympiamitalisti.


title: Dennis Green

text: Green voitti kajakkikaksikoiden 10 000 metrillä olympiapronssia Melbournessa 1956: hän oli parinsa Walter Brownin kanssa maan historian ensimmäinen melonnan olympiamitalisti. Green oli myös Australian ensimmäinen viisissä olympiakisoissa kilpaillut henkilö: hän osallistui Melbournen lisäksi Rooman 1960, Tokion 1964, Méxicon 1968 ja Münchenin 1972 kesäolympialaisiin. Green kuoli kotonaan Sydneyssä 87-vuotiaana 5. syyskuuta 2018.


title: Neulalampi (Kuopio)

text: Neulalampi on noin 10 hehtaarin suuruinen, pituussuunnassaan 970 metriä pitkä järvi Kuopion Neulalammen kaupunginosassa. Järveen johtaa purkuoja pohjoispuolisesta Kolmisopesta ja Neulalammesta on edelleen laskuoja Savon radan ja valtatien 5 itäpuolelle Leväsenlampeen.


title: Anton Leinonen

text: Anton Edvard Leinonen (20. elokuuta 1893 Tampere – 30. elokuuta 1953 Tampere) oli suomalainen työmies, joka Suomen sisällissodan aikana toimi punaisten Ikaalisten rintaman päällikkönä.


title: Anton Leinonen

text:
Tampereella syntyneen Leinosen isä oli puuseppä Manu Leinonen. Kansakoulun jälkeen hän elätti itsensä erilaisilla töillä ollen ennen sisällissotaa
linnoitustöissä Helsingissä, Pietarissa ja Tallinnassa sekä viimeiseksi Lokomon konepajalla Tampereella. Heinäkuussa 1917 hän liittyi Tampereen työväenyhdistykseen kattila- ja levytyömiesten ammattiosastoon.


title: Anton Leinonen

text: Sisällissodan alettua Leinonen sai viikon pituisen sotilaskoulutuksen Kalevankankaan kasarmilla ja palveli aluksi Tampereen punakaartin esikunnan kansliassa, kunnes hänet siirrettiin K. M. Evän ehdotuksesta helmikuun lopussa Ikaalisten rintaman päälliköksi Kyröskoskelle. Nimitykseen vaikutti ilmeisesti, että hän osasi venäjää ja pystyi näin kommunikoimaan rintamalla olleiden venäläisten kanssa. Leinosen apuna esikunnassa oli kolme Venäjän armeijan sotilasta A. Sokolov, I. Palmberg ja J. Kannola. Ikaalisten rintaman murruttua Kyröskosken taistelun jälkeen punaiset perääntyivät Tampereelle, jossa Leinonen joutui valkoisten vangiksi 6. huhtikuuta.


title: Anton Leinonen

text: Hän onnistui välttämään teloituksen ja karkasi Tampereen vankileiriltä 22. kesäkuuta. Leinonen palasi junalla Helsinkiin, jossa hän asui vuokralla Siltasaaressa ja työskenteli hetken aikaa kirjansitojana. Lopulta Leinonen lähti maaseudulle työnhakuun ja yrtti ilmeisesti päästä Venäjälle, mutta hänet pidätettiin Virolahdella 13. elokuuta ja passitettiin takaisin Tampereelle. Lokakuussa 1918 Leinonen sai neljän vuoden kuritushuonerangaistuksen, jota hän kärsi Turun lääninvankilassa.


title: Anton Leinonen

text: Vapauduttuaan Leinonen perusti puolisonsa kanssa leipomon Pispalaan, mutta se teki konkurssin 1930-luvun lamavuosina, joka jälkeen hän työskenteli Tampereen hihnatehtaalla. Talvisodan aikana Leinonen toimi Pispalassa väestönsuojelutehtävissä. Hän kuoli Tampereella 60-vuotiaana elokuussa 1953.


title: Langnau am Albis

text: Langnau am Albis on kunta Sveitsissä Zürichin kantonissa. Kunnassa on vajaat 8 000 asukasta.


title: Langnau am Albis

text: Langnau am Albis sijaitsee Sihljoen laaksossa ja Albisvuoren itärinteillä, Zürichistä kymmenkunta kilometriä etelään. Kunnan naapurikaupunkeja ovat Adliswil pohjoisessa, Thalwil idässä ja Horgen etelässä.


title: Langnau am Albis

text: Langnauhun on SZU:n lähijunayhteys (S4) Zürichistä.


title: Affoltern

text: Affoltern tarkoittaa muun muassa seuraavaa:


title: Affoltern

text: Sana "Affoltern" juontaa juurensa vanhan yläsaksan sanaan "Apfelbaum" ().


title: Lisbeth Palme

text: Anna Lisbeth Christina Palme (o.s. Beck-Friis) (14. maaliskuuta 1931 – 18. lokakuuta 2018) oli ruotsalainen lastenpsykologi, UNICEF:in puheenjohtaja ja vuonna 1986 murhatun Ruotsin pääministeri Olof Palmen leski. Hän avioitui Olof Palmen kanssa vuonna 1956. Heillä on kolme poikaa, Joakim, Mårten ja Mattias. Lisbeth Palme oli palaamassa miehensä kanssa elokuvista Tukholman keskustassa 28. helmikuuta 1986, kun aseistautunut mies hyökkäsi ja ampui Olof Palmea kahdesti selkään.


title: Werner Elias Liuksiala

text: Werner Elias Liuksiala, vuoteen 1906 Meurman (1. lokakuuta 1863 Kangasala. – 2. elokuuta 1935 Helsinki) oli suomalainen opettaja, kirjastonhoitaja ja kanslianeuvos.


title: Werner Elias Liuksiala

text: Liuksialan vanhemmat olivat kunnallisneuvos Agathon Meurman ja Alina Fredrika Tallqvist ja puoliso vuodesta 1897 Klara Elida Leistén (k. 1961). Ylimetsänhoitaja, pilapiirtäjä Aarno Liuksiala oli heidän poikansa. Werner Elias Liuksiala tuli ylioppilaaksi 1881 ja valmistui filosofian kandidaatiksi 1889. Hän oli Helsingin suomalaisen normaalilyseon historian, suomen kielen ja maantieteen lehtori 1900–1931, ylioppilaskunnan kirjastonhoitaja 1887–1905, Kansallisteatterin taloudenhoitaja 1907–1927, eduskunnan taloudenhoitaja 1907–1935 ja kamreeri 1908–1909. Hämäläisen osakunnan kuraattorina Liuksiala toimi 1890–1900. Hänestä tuli kanslianeuvos 1933.


title: Kathleen Turnerin filmografia

text: Tämä on Kathleen Turnerin filmografia.


title: Janne Utriainen

text: Janne Simonpoika Utriainen (s. Tampere) on suomalainen kirjailija.


title: Janne Utriainen

text: Utriainen asuu perheineen Inarin Turvejärvellä luontaistilalla. Hän on aiemmin työskennellyt muun muassa muun muassa kalastuksessa Jäämerellä ja Inarijärvellä, ajanut rekkaa ja toiminut eräoppaana ja kokkina, johon ammattiin hänellä on koulutus. Hänellä on myös ammattikalastajan paperit. Hänen vaimonsa Katja Jomppanen pitää blogia, jossa hän kertoo elämästä pohjoisessa..


title: Janne Utriainen

text: Sairastuttuaan ALSiin Utriainen on julkaissut novellikokoelman "Pyhävaara", toinen kirja on kirjoitettuna ja kertoo perheen elämästä Turvejärvellä. Kolmas on tekeillä..


title: Pekka Kosonen (sosiologi)

text: Pekka Sulevi Kosonen (6. lokakuuta 1950 Helsinki – 31. heinäkuuta 2018 Helsinki) oli suomalainen sosiologi, dosentti ja yliopistonlehtori. Häntä pidetään pohjoismaisen hyvinvointivaltiotutkimuksen pioneerina.


title: Pekka Kosonen (sosiologi)

text: Kosonen kävi koulunsa Jyväskylän lyseossa ja opiskeli sitten sosiologiaa Helsingin yliopistossa. Kosonen valmistui lisensiaatiksi 1980 ja väitteli tohtoriksi vuonna 1987, väitöskirjan nimi oli "Hyvinvointivaltion haasteet ja pohjoismaiset mallit". Hän osallistui 1980- ja 1990-luvuilla moniin kansainvälisiin projekteihin ja julkaisi artikkeleita ulkomaisissa julkaisuissa. Kosonen toimi vuodesta 2001 alkaen Helsingin yliopiston sosiologian yliopistolehtorina.


title: Belinda Bauer

text: Belinda Bauer (s. 1962) on brittiläinen rikoskirjailija. Hänen esikoisteoksensa "Hautanummi" voitti vuonna 2010 brittiläisen Gold Dagger -palkinnon parhaasta englanninkielisestä rikosromaanista. Bauerin teos "Snap" oli Booker-palkintoehdokkaana 2018. Hänen kirjojaan on käännetty 21 kielelle.


title: Belinda Bauer

text: Bauer varttui Englannissa ja Etelä-Afrikassa ja asuu nykyään Walesissa. Ennen kirjailijanuraansa hän työskenteli toimittajana ja käsikirjoittajana.


title: Jackie Brookner

text: Jackie Brookner (20. marraskuuta 1945 Providence, Rhode Island, Yhdysvallat – 15. toukokuuta 2015) oli yhdysvaltalainen ympäristötaidetta tekevä taiteilija, kirjailija ja opettaja. Hän teki yhteistyötä ympäristön kanssa työskentelevien eri alojen edustajien kanssa ympäristöhankkeissa ja niihin liittyvässä taiteessa.


title: Jackie Brookner

text: Brookner suoritti BA-tutkinnon Wellesley Collegessa 1967 ja oli valmistelemassa taidehistorian väitöskirjaa Harvardin yliopistossa, kun hän päätti 1971 keskittyä kuvanveistoon. Uran alkuvaiheissa hänen materiaalinaan oli pronssi. Hän opetti vuodesta 1980 kuolemaansa asti Parsons The New School for Designissa.


title: Jackie Brookner

text: Brookner asui New Yorkissa ja kiersi työskentelemässä ja opettamassa eri puolilla maailmaa.


title: Jackie Brookner

text: Brookner suunnitteli 2009 Salon vanhaan jätevedenpuhdistamon altaaseen Viurilanlahdelle ympäristöteoksen "Veden taika" ("The Magic of Art"), johon kuuluu kaksi vettä puhdistavaa saarta ja lintujen pesimäsaari.


title: OpenClassrooms

text: OpenClassrooms on ranskalainen yritys, joka tarjoaa verkkosivujensa kautta yhteistyösopimuksen tehneiden yliopistojen järjestämiä massiivisia avoimia verkkokursseja ilmaiseksi kaikille rekisteröityneille käyttäjilleen.


title: OpenClassrooms

text: OpenClassrooms-opiskeluohjelmisto on saatavilla myös Windowsin lisäksi Apple- ja Android-laitteille sekä esimerkiksi Amazon Kindlelle. Yli 30% käyttää sivustoa mobiililaitteella.


title: Yrjö Wuorentaus

text: Yrjö Ilmari Wuorentaus, sukunimi vuoteen 1906 "Wikman" (8. elokuuta 1885 Kestilä – 1964) oli suomalainen filosofian kandidaatti, kalastustarkastaja, päätoimittaja ja opettaja.


title: Yrjö Wuorentaus

text: Wuorentauksen vanhemmat olivat maanviljelijä, rakennusmestari Johan Wikman ja Greta Liisa Molander. Hän pääsi ylioppilaaksi Oulun lyseosta 1907 ja valmistui filosofian kandidaatiksi 1922. Hän teki tutkimusmatkat Jenisein suupuolelle 1915 sekä Kamtsatkaan ja Amurin alueelle 1917.


title: Yrjö Wuorentaus

text: Wuorentaus oli Edistyspuolueen järjestösihteerinä 1920–1921, suomalaisen normaalilyseon luonnonhistorian ja maantiedon tuntiopettajana 1922–1923 ja SOK:n osuuskauppakoulun talous- ja kauppamaantiedon opettajana 1929–1938. Hän toimi Suomen kalastusyhdistyksessä konsulttina 1923–1924 sekä yhdistyksen sihteerinä 1925–1953. Hän oli Evon kalastuskoulun opettajana 1925–1928, kalastuskomitean jäsenenä 1929–1933 ja kalastuslakitoimikunnan jäsenenä 1937. Suomen kalastuslehden päätoimittajana Wuorentaus oli 1931–1953. Hän oli myös Oulun läänin kalastustarkastajana.


title: Yrjö Wuorentaus

text: Wuorentaus oli Pohjois-Pohjalainen Osakunnan kuraattorina 1917–1920 ja 1922–1929 sekä Ylioppilaslehden päätoimittajana 1922.


title: Yrjö Wuorentaus

text: Yrjö Wuorentaus oli naimisissa 1919–1940 Anna Fredrika Mäkelän (k. 1940) kanssa.


title: Leväsenlampi (Kuopio)

text: Leväsenlampi on noin 19 hehtaarin suuruinen, pisimmältä ulottuvuudeltaan runsaan kilometrin mittainen järvi Kuopion Leväsen ja Jynkän kaupunginosissa. Savon radan ja valtatien 5 länsipuolisesta Neulalammesta on tulo-oja järveen. Leväsenlammesta johtaa kapea Myllypuro Kivilampeen, joka taas purkaa vesiään Kallaveden Rauhalahden eteläosaan Ruokolahden suulle.


title: Aldo Novarese

text: Aldo Novarese (29. kesäkuuta 1920 Pontetura Monferrato – 16. syyskuuta 1995 Torino) oli italialainen kirjainmuotoilija ja Nebiolo-yhtiön taiteellinen johtaja vuosina 1952–1975. Novarese opiskeli Torinossa Scuola Arteri Stampatorissa, jossa hän perehtyi muun muassa puupiirrosten, kuparikaiverrusten ja litografian tekniikoihin. Hän opiskeli lisäksi typografiaa Scuola Tipografica Guiseppe Vigliandi Paraviassa. Vuonna 1936 Novarese sai töitä Nebiolosta. Jätettyään Nebiolon 1970-luvulla Novarese toimi freelance-suunnittelijana. Novarese opetti myös piirtämistä Torinon Scuola Vigliandi Paraviassa 1948–1958. Novarese on suunnitellut useita tunnettuja kirjasintyyppejä, kuten Eurostile, Microgramma (yhdessä Alessandro Buttin kanssa) ja Stop.


title: Maastohiihdon Suomen Cup 2012–2013

text: Maastohiihdon Suomen Cupin kausi 2012–2013 oli kilpailusarjan toinen kausi. Se alkoi Sotkamon Vuokatista 27. lokakuuta 2012 ja päättyi Kuusamon Rukalle 14. huhtikuuta 2013. Myös Jämillä ja Kontiolahdella käydyt SM-kilpailut laskettiin cup-pisteytykseen.


title: Maastohiihdon Suomen Cup 2012–2013

text: Suomen Cupin kilpailut pisteyttiin identtisesti maastohiihdon maailmancupin henkilökohtaisten kilpailujen kanssa. Pisteitä jaettiin jokaisen kilpailun 30 parhaalle oheisen taulukon perusteella. Viestikilpailuissa seuroille jaettiin kaksinkertaiset pisteet.


title: Maastohiihdon Suomen Cup 2012–2013

text:
Tulokset
Tulokset


title: Maastohiihdon Suomen Cup 2012–2013

text: Suomen Cupin kaikki kilpailut televisioitiin Ylen kanavilla.


title: Veden taika

text: Veden taika ("The Magic of Water") on yhdysvaltalaisen ympäristötaiteilijan Jackie Brooknerin suunnittelema ympäristötaideteos Salon vanhan jätevedenpuhdistamon altaassa Viurilanlahdessa. Se koostuu kahdesta puhdistuselementistä ja lintusaaresta. Teos valmistui 2009.


title: Veden taika

text: Altaan keskellä olevan bioveistoksen pituus on noin 30 metriä. Teoksen on rahoittanut Salon kaupunki yhdessä Ykkösakselin ja Maj ja Tor Nesslingin säätiön kanssa. Rakentamisen toteutti Aurinkoinen tulevaisuus ry.


title: Veden taika

text: Lintujen pesimäalueeksi tehty suurin saari on on kooltaan 7,45 m × 28 m. Pienempien mitat ovat 11,45 m × 6 m. Kesäkuukausina saarten ylle kohoaa sumupilvi. Saarten kasvillisuus on suunniteltu erityisesti poistamaan lahden sedimentissä olevaa saastepitoista ainesta. Alue on suojeltu EU-direktiivillä.


title: Yhdysvaltojen rikollisuus

text: FBI kerää vuosittain tilaston Yhdysvaltojen rikollisuudesta. Vuoden 2017 lukuihin osallistui 16207 eri lakia valvojaa yksikköä. Lakia valvovien yksiköiden määrä on kokonaisuudessaan 18855 kpl.


title: Yhdysvaltojen rikollisuus

text: Maanlaajuisesti lainvalvojat tekivät 10,55 milj. pidätystä vuonna 2017. Näistä 0,52 miljoonaa koski väkivaltarikoksia ja 1,25 milj. pidätystä koski omaisuusrikoksia. Isoin osa pidätyksistä koski huumerikoksia (arviolta 1,63 milj pidätystä), moottoriajoneuvon ajaminen päihteiden alaisen (arvio 990,678 pidätystä) ja varkaudet (950,357 pidätystä).


title: Yhdysvaltojen rikollisuus

text:
Väkivaltarikoksia ovat murhat, tapot, raiskaukset, ryöstöt ja aselliset hyökkäykset. Vuonna 2017 Yhdysvalloissa tehtiin 1,28 milj. väkivaltarikosta (vuonna 2007 1,42 milj). Tappojen lukumäärä asukaslukuun nähden on keskimääräisesti laskenut, vaikka kokonaismäärä on pysynyt samana viimeisen kymmenen vuoden.
Omaisuuteen kohdistuva rikollisuus on laskussa Yhdysvalloissa.
FBI:llä on tehnyt myös yli 382000 käsittävän tapauskohtaisen tilaston, josta voidaan analysoida lisää mm tietoa rikosen tekijöistä ja uhreista sekä välineistä. Tässä tilastossa miesten osuus oli 300.000 eli lähes 80 %. Muita demokrafisia tilastotietoja oli rotu, etnisyys ja ikä.


title: Yhdysvaltojen rikollisuus

text: FBI:llä tapauskohtaisen tilastosta näkyy myös, että asetta käytettiin 54% kaikista tapauksista. Tässä lista tekovälineistä/-tavoista (yksityiskohtainen tilasto):


title: Exocet (kirjasintyyppi)

text: Exocet on Jonathan Barnbrookin suunnittelema kirjasintyyppi tai fontti. Se suunniteltiin alun perin "Illustration Now" -vuosijulkaisua varten, ja Emigre julkaisi fontin vuonna 1991.


title: Exocet (kirjasintyyppi)

text: Exocet perustuu primitiivisille antiikin Rooman ja varsinkin antiikin Kreikan kiveen hakatuille kirjaimille. Esimerkiksi Q perustuu varhaisen kreikkalaisen kirjaimiston vanhaan koppa-kirjaimeen ja O muistuttaa thetan varhaismuotoa. Sunnitteluvaiheessa Barnbrookia askarrutti, miten kirjainten päätteet olivat alun perin syntyneet. Hän kokeili sekä kirjainten piirtämistä siveltimellä että niiden hakkaamista kiveen. Kirjasintyyppi on saanut nimensä ranskalaisvalmisteiselta Exocet-meritaisteluohjukselta.


title: Lauri Loimaranta

text: Aimo Lauri Vilho Loimaranta, vuoteen 1906 Lindstedt (13. maaliskuuta 1879 Oulu – 21. maaliskuuta 1939 Helsinki) oli suomalainen kemisti, opettaja, koulunjohtaja ja yritysjohtaja.


title: Lauri Loimaranta

text: Loimarannan vanhemmat olivat rovasti Wilhelm Lindstedt ja Hilma Nyholm. Piispa Yrjö Loimaranta, opettaja ja järjestötyöntekijä Siiri Loimaranta sekä opettaja, rovasti Sakari Loimaranta olivat hänen sisaruksiaan. Lauri Loimarannan puoliso vuodesta 1907 oli Aili Augusta Heikinheimo, kirkkoherra Karl Abiel Heikelin tytär. Loimaranta tuli ylioppilaaksi 1897 ja valmistui filosofian kandidaatiksi 1903. Hän oli Helsingin yliopiston kemiallisen laboratorion assistentti 1902–1906 ja opiskeli fysiikkaa ja kemiaa Breslaussa 1906–1909. Loimaranta toimi opettajana Helsingissä 1903–1907 ja kauppakoulun johtajana Sortavalassa 1908–1913 ja Raahessa 1913–1915. Oltunaan SOK:n palveluksessa 1915–1918 Loimaranta tuli Suomen Raakasokeri Oy:n toimitusjohtajaksi vuonna 1918. Helsingin Teollisuus Oy:n johtaja hänestä tuli vuonna 1933.


title: Affoltern am Albis

text: Affoltern am Albis on kaupunki Sveitsissä Zürichin kantonissa. Kaupungissa on runsaat 12 000 asukasta. Kaupunki on Affolternin hallintoalueen keskus ja seudun keskuspaikka.


title: Affoltern am Albis

text: Affoltern am Albis sijaitsee Jonenjoen laaksossa ja Albisvuoren länsirinteillä, runsaat kymmenen kilometriä Zürichistä kaakkoon.


title: Affoltern am Albis

text: Affolternissa on liittymä moottoritielle A4. SBB:n rautatie Zürichistä Zugiin kulkee Affolternin kautta. Affoltern am Albis kuuluu Zürichin seudun lähiliikennealueeseen (S-Bahn Zürich), ja SBB:n S5- ja S14-junat kulkevat kaupungin kautta.


title: Svenska Tysklandsvänner i Finland

text: Svenska Tysklandsvänner i Finland oli jatkosodan aikana vuosina 1941–1944 Suomessa toiminut ruotsinkielinen saksalaismielinen järjestö. Järjestön jäsenmäärä oli vuonna 1943 noin 2 000. Vuonna 1942 perustettiin lisäksi Vaasassa "Svenska Tysklandsvänner i Vasa"-yhdistys jolla oli jäseniä noin 150.


title: Svenska Tysklandsvänner i Finland

text: Loppuvuodesta 1941 perustetun yhdistyksen taustavoimina olivat Samfundet Folkgemenskap-ryhmän johtohenkilöt jotka olivat julkaisseet syksyllä 1941 yli sadan henkilön allekirjoittaman Saksaa kannattaneen ohjelmajulistuksensa Hufvudstadsbladet-lehdessä.


title: Svenska Tysklandsvänner i Finland

text: Järjestö lakkautettiin syksyllä 1944 välirauhansopimuksen perusteella.


title: Lilly Krogius

text: Louise Helene "Lilly" Krogius os. Ahlqvist (16. elokuuta 1861 Hamina – 14. joulukuuta 1921 Helsinki) oli Marttaliiton perustajajäsen ja puheenjohtaja vuonna 1904. Krogius oli mukana perustamassa Suomen ruotsalaisen kansanpuolueen naisjärjestö Svenska Kvinnoförbundetin Helsingin jaostoa ja toimi koko järjestön puheenjohtajana vuonna 1919.


title: Lilly Krogius

text: Krogius oli naimisissa 1883–1921 kuvernööri Edvard Krogiuksen kanssa. Hänen isänsä oli kauppaneuvos Carl Henrik Ahlqvist.


title: Affoltern im Emmental

text: Affoltern im Emmental on kunta Sveitsissä Bernin kantonissa. Kunnassa on runsaat tuhat asukasta.


title: Affoltern im Emmental

text: Affoltern im Emmental sijaitsee Keski-Sveitsin tasangolla, Mittellandissa, Emmejoen itäpuolella, Emmentalin alueella, Burgdorfista kymmenkunta kilometriä itään ja Bernistä kolmisenkymmentä kilometriä koilliseen.


title: Affoltern im Emmental

text: Affolternissa on emmentaljuuston valmistusmenetelmää esittelevä juustola ():


title: Li Si

text: Li Si (noin 280-208 eaa) oli kiinalainen valtiomies, joka sovelsi tehokasta mutta armotonta legalismia saadakseen keskenään sotivat pikkuvaltiot yhteisen Kiinan keskushallinnon alaisiksi. Li Sin johdolla legalismista tuli Qin-dynastian valtiofilosofia. Jotkut tutkijat ovat pitäneet hänen legalismiaan varhaisimpana tunnettuna totalitarismin muotona.


title: Li Si

text: Li Si palveli Qin-dynastian ensimmäistä keisaria virkamiehenä ja ministerinä 40 vuoden ajan. Hän sai keisarikunnan luopumaan feodalismista ja siirtymään aluehallintajärjestelmään, jossa 36 aluetta hallitsivat keskusjohdon nimittämät aluejohtajat. Hänen neuvostaan keisari standardoi kolikot ja mittajärjestelmän ja aloitti Kiinan muurin rakentamisen. Hän osallistui myös uuden kirjoitusjärjestelmän määrittelyyn.


title: Ykkösen kausi 2019

text: Ykkösen kausi 2019 on Suomen jalkapallon toiseksi korkeimman sarjatason Ykkösen 47. kausi.


title: Gabriele Münter

text: Gabriele Münter (19. helmikuuta 1877 Berliini – 19. toukokuuta 1962 Murnau am Staffelsee) oli saksalainen, ekspressionistinen kuvataiteilija.


title: Gabriele Münter

text: Gabriele Münter syntyi ylemmän keskiluokan perheeseen, joka havaitsi varhain hänen lahjakkuutensa ja kannusti häntä taiteilijan uralle. Vuonna 1897 hänellä oli yksityisopettaja ja hän pääsi Düsseldorfiin opiskelemaan Ernst Boschin johdolla.


title: Gabriele Münter

text: Kun Münter oli 21-vuotias, hänen molemmat vanhempansa olivat kuolleet. Hän päätti matkustaa sisarensa kanssa Yhdysvaltoihin, missä he oleskelivat Texasissa, Missourissa ja Arkansasissa. Vanhemmilta saatu suuri rahallinen perintö mahdollisti tämän. Yhdysvaltojen ajoilta on säilynyt luonnosvihko ja se on täynnä maisema-aiheisia piirroksia.


title: Gabriele Münter

text: Taloudellisesti huoleton elämä nuorena aikuisena vaikutti Münterin taiteilijuuteen. Hänellä oli enemmän sosiaalista pääomaa kuin aikansa naisilla yleensä oli ja hän saattoi katsoa asioita ennakkoluulottomammin. Vuonna 1901 hän siirtyi takaisin Saksaan ja aloitti taideopinnot Mŭnchenin taidesäätiön Damenakademien (naisten akatemia) aloittelijaluokalla. Viralliset, valtion taideakatemiat, olivat tuolloin vielä naisilta suljettuja. Münter opiskeli myös kuvanveistoa, mutta maalaaminen kiinnosti eniten. Maalaamisessa esikuvana oli Paul Gauguin ja hän otti vaikutteita myös fauvisteilta.


title: Gabriele Münter

text: Taidekoulussa Münterin opettajana oli Wassily Kandinsky. Hän oli ensimmäinen opettaja, joka otti Münterin lahjat vakavasti. Suhde muuttui oppilas-opettajasuhteesta pian läheissuhteeksi ja kesti vuosikymmenen. Suhteen katsotaan alkaneen yhteisellä, vuonna 1902 alkaneella, maalausmatkalla Alpeille.


title: Gabriele Münter

text: Mŭnter kuului taiteilijaryhmään, jonka maalaukset olivat radikaalimpia kuin tuolloin valinnut Art Nouveau tai muodissa ollut impressionismi. Hän kiinnostui maaisemamaalauksesta ja maalasi niitä käyttäen murrettuja värejä ja litistettyjä muotoja. Vaikutteita hän haki ennakkoluulottomasti lasten piirrustuksista.


title: Gabriele Münter

text:
Vuodesta 1908 lähtien Münterin tyyli alkoi muuttua ja työt alkoi muuttua esittävämmiksi. Hän alkoi oleskella pienessä baijerilaisessa Murnaun kylässä ja osti sieltä talon. Murnau oli jäänyt sivuun teollistumisesta ja muusta 1800-luvulla tapahtuneesta modernisaatiosta. Münterin Murnaussa maalaamat työt ovat vastakohta
Mŭnter käytti vihreää eri sävyissään, keltaista ja vaaleanpunaista ja väriä käytetään nostamaan katsojassaan tunteita. Työt ovat täynnä mielikuvitusta ja vuoropuhelua luonnon kanssa.


title: Gabriele Münter

text: Kandinskyn työt saivat vaikutteita Münterilta. Kandinsky alkoi käyttämään murrettuja värejä ja ekspressionistista tyyliä. Münter ja Kandinsky matkustelivat yhdessä Alankomaihin, Ranskaan, Italiaan ja Pohjois-Afrikkaan. Matkoillaan he tapailivat paikallisia taiteilijoita kuten Matissea ja Henri Rousseauta. Näihin aikohin Münter ja Kandinsky perustivat Müncheniin avant-gardetaiteeseen keskittyneen yhdistyksen, Neue Künstelervereiningungin. Ennen ensimmäistä maailmansotaa Münterin töitä oli esillä useissa avant-gardetaidetta esittävissä näyttelyissä.


title: Gabriele Münter

text: Kun Mŭnterin ja Kandinskyn suhde päättyi, alkoi Mŭnterin elämässä hiljainen vaihe. Hän lähetti monia töitään Kandinskylle ja säilytti osan varastossa.


title: Gabriele Münter

text: Kansallissosialistit pääsivät Saksassa valtaan vuonna 1933. Münterin, Kandinskyn ja muiden ekspressionistisen "Blaue Reiter"-taiteilijaryhmän töitä pidettiin rappiotaiteena ja hallinto etsi niitä tuhottaviksi. Mŭnter otti ryhmän töitä kotiinsa ja kätki niitä. Huolimatta lukuisista kotitarkastuksista, niitä ei löydetty. Mŭnter eli talousvaikeuksien rasittamana ja töille olisi löytynyt ostajia pimeiltä markkinoilta, mutta hän päätti säilyttää niitä kätköissään sodan loppuun asti.


title: Gabriele Münter

text: Kun Münter vietti 80-vuotispäiviään, hän luovutti kokoelmansa, jossa oli 330 piirrosta ja 80 maalausta Münchenin Städtlische Galerielle. Loppuelämänsä Münter eli Murnaussa, vieraillen Münchenissä vain satunnaisesti.


title: Kivilampi (Kuopio, Levänen)

text: Kivilampi on kahdeksan hehtaarin suuruinen, kapea ja vajaa 900 metriä pitkä järvi Kuopion Leväsen ja Jynkän kaupunginosissa. Kivilammen lounaispäähän laskee pieni Myllypuro Leväsenlammesta. Tässä purossa on aikoinaan toiminut mylly. Kivilammen itäpäästä lähtee lyhyt purkupuro Kallaveden Rauhalahden eteläosaan Ruokolahden suulle.


title: Osavaltion poliisi (Yhdysvallat)

text: Osavaltion poliisi toimii itsenäisesti jokaisessa Yhdysvaltojen osavaltioissa, jossa heillä on oikeus suorittaa poliisin tehtäviä ja rikostutkintaa. Osavaltion poliisi toimii piirikunnan poliisin lisäksi alueellisena lainvalvojana esim. liikenteen valvonnassa moottori- ja moottoriliikkenneteillä, osavaltion pääkaupungin turvallisuudessa ja kuvernöörin suojelutehtävissä. He tukevat myös paikallispolisia teknologiassa ja tutkinnallisesti haastavissa rikostehtävissä. Riippuen sijaninnista lainvalvojalle on useita nimiä käytössä esim State Police, State Patrol tai Highway Patrol.


title: Osavaltion poliisi (Yhdysvallat)

text: Osavaltion poliisit ovat yleensä paljon pienempiä kuin suurkaupunkien poliisit. Esim. NYPD:llä on yli 36000 poliisia ja New Yorkin osavaltiolla noin 5000 poliisia. Kun kaupungit pienenevät, määrä kääntyy toiseen suuntaan. Pienen kaupungin polisiilla saattaa olla vain 10 vakituista poliisia, mutta osavaltiolla saattaa olla 2000 poliisia.


title: Osavaltion poliisi (Yhdysvallat)

text: Valmistuvat osavaltion poliisit saavat erilaisia titteleitä riippuen toimenkuvasta ja osavaltiosta esim. Highway Patrol, State Highway Patrol, State Patrol, State Police, State Trooper.


title: Osavaltion poliisi (Yhdysvallat)

text: Osavaltion poliisin lähtöpalkka on 62 403 USD (New York State), kun taas esim. NYPD:ssä aloittava polisii saa 42 500 USD. Paikallispoliisilla ja osavaltion polisiilla on erilaiset virkapuvut. Osavaltion poliisin uniformu on yleensä ruskea ja valtion teitä partioivilla poliiseilla on usein lierihattu ja tähden muotoinen virkamerkki. Tämä juontaa juurensa puolisotilaallisesta luonteesta. Osavaltion poliisi on lähempänä armeijan tehtäviä. Osavaltion poliisin arvosteikko rinnastetaan armeijan sotilasarvoihin.


title: Jakke Viheriä

text: Jakke Viheriä (s. 10. maaliskuuta 1960) on turkulainen liikemiehenä esiintyvä talousrikollinen, joka on saanut vankeustuomioita 1990-luvun alusta alkaen useista konkurssi- ja kirjanpitorikoksista ja petoksista.


title: Jakke Viheriä

text: Viheriä aloitti liikemiesuransa 1980-luvun lopun kasinotalousvuosina muun muassa kopiotuotteilla, leluilla ja farkuilla ja hyödynsi pankkien tuolloista tapaa myöntää luottoja mitä mielikuvituksellisimpiin bisnesideoihin. Pian hän innostui pelaamisesta Monte Carlon kasinolla ja sijoittamisesta kiinteistöihin ja yrityksiin, mutta kirjanpito ja muut velvoitteet jäivät hoitamatta. 1990-luvun taitteessa Viheriä oli mukana jopa parissakymmenessä yrityksessä, joista osa oli hänen vaimonsa nimissä. Helmikuussa 1993 Viheriä tuomittiin kahden vuoden ehdottomaan vankeusrangaistukseen tehdyistä jatketuista kirjanpitorikoksista ja törkeistä velallisen petoksista yhden vuoden ja kahdeksan kuukauden vankeusrangaistukseen. Jo oikeudenkäynnin aikana hänet oli määrätty liiketoimintakieltoon, joka jatkui vuoden 1994 loppuun. Viheriä tuomittiin lisäksi korvaamaan 7,3 miljoonaa markkaa pimittämiään varoja. Granmotor Oy:n, Maalaus TH Oy:n ja J. Viheriä Oy:n konkursseihin liittyneessä juttukokonaisuudessa tuomittiin vankeusrangaistuksiin puolen tusinaa muutakin liikemiestä. Granmotorin osalta Viheriän syytteet hylättiin.


title: Jakke Viheriä

text: 1990-luvun loppupuolella Viheriä tuomittiin yli kahden vuoden ehdottomaan rangaistukseen uusista talousrikoksista. Vankeustuomionsa aikana 1997–2001 hän kirjoitti 1990-luvun vaiheistaan 173-sivuisen kirjan "Yhden miehen kiirastuli" (Aktiebolaget B.O.S., 2001) yhdessä Susanne Laineenkareen kanssa.


title: Jakke Viheriä

text:
Viheriä työskenteli vuonna 2004 konkurssiin menneessä ilmaisjakelulehtialan perheyhtiössä, jonka varoja katosi ja perheen jäsenet saivat ehdollisia vankeustuomioita. 2000-vuosikymmenen lopulla Viheriä tuomittiin konkurssiin menneen Flying Finn -lentoyhtiön varojen piilottelusta yhdeksän kuukauden ehdottomaan vankeuteen velallisen törkeästä epärehellisyydestä. Viheriä oli toiminut Flying Finnin konsulttina vuodesta 2004 asti toimitusjohtaja Peter Seveliuksen kanssa tehdyn sopimuksen nojalla. Tähän liittyviä Viheriän yhtiöitä olivat ainakin Monopooli Oy ja Pentagon of Arctic Finland Oy. Samoihin aikoihin Viheriä ja Sevelius markkinoivat Arvokanta- ja European Energy Company -nimisten yritysten kautta FullContact Max Potency -potenssivalmistetta. Elintarvikevirasto Evira poisti valmisteen markkinoilta sydämelle vaarallisena elokuussa 2009.
Syksyllä 2011 Viheriä otettiin kiinni Yhdysvalloissa ja tuotiin Suomeen vastaamaan Varsinais-Suomen käräjäoikeudessa syytteisiin törkeästä petoksesta ja törkeästä veropetoksesta.


title: Syvänmeren kalat

text: Syvänmeren kalat ovat kaloja, jotka elävät syvällä vedessä, tyypillisesti yli 600 metrin syvyydessä ja jopa yli 8000 metrissä. Niiden rakenne ja elintavat ovat sopeutuneet kovaan paineeseen, kylmyyteen ja ennen kaikkea pimeyteen.


title: Syvänmeren kalat

text: Mesopelagisessa kerroksessa noin 200-1000 m pinnan alapuolella on hämärää mutta ei täysin pimeää. Siellä eläville lajeille ovat tyypillisiä suuri suu, isot silmät ja pimeässä hohtavat elimet, joilla houkutellaan saalista tai parittelukumppaneita. Tämän ryhmän kaloihin kuuluvat sukasuut ja monet krottikalat.


title: Syvänmeren kalat

text: Lähellä pohjaa elävillä lajeilla on puolestaan hyvin pienet silmät, suhteellisen pieni ja usein alaskääntynyt suu, eikä niillä ole valoelimiä. Heimoihin kuuluvat lestikalat (Macrouridae), peikkokrotit (Ogcocephalidae) ja partanilkat (Ophidiidae).


title: Syvänmeren kalat

text: Mesopelagisessa kerroksessa elää suuri määrä kaloja, ja pintakerroksen kalasaaliiden pienentyessä niiden käyttöä ravinnoksi on harkittu. Syvyyksissä kalastaminen on teknisesti vaikeaa, trooliverkot täytyy kehittää nykyistä vahvemmiksi ja kalojen pilaantuminen ennen satamaa voi olla ongelma. Lisäksi monien lajien rasva ei ole ihmisravinnoksi sopivaa. On harkittu myös näiden uusien saaliskalojen käyttöä kalankasvattamossa tutumpien lajien rehuksi.


title: Syvänmeren kalat

text: Syvänveden kaloilla on rooli ilmastonmuutoksen ja merten rehevöitymisen torjunnassa. Ne vievät ravinteita pintakerroksista syvyyksiin. Esimerkiksi lyhtykalat käyvät öisin syömässä pinnan lähellää ja palaavat sitten taas syvyyksiin.


title: Loviisan suomalainen seurakunta

text: Loviisan suomalainen seurakunta on entinen Suomen evankelis-luterilaisen kirkon seurakunta, joka sijaitsi Helsingin hiippakunnassa. Loviisan seurakunta toimi Loviisan kaupungin alueella ja siihen kuului 2 894 suomenkielistä kirkon jäsentä (elokuu 2018) siltä alueelta joka ennen vuoden 2010 kuntaliitoksia oli Loviisan kaupunki; ruotsinkieliset kuuluvat Porvoon hiippakunnan alaiseen Lovisa svenska församlingiin. Seurakunnat kuuluvat Loviisanseudun seurakuntayhtymään.


title: Loviisan suomalainen seurakunta

text: Loviisan kaupunki perustettiin 1745 nimellä Degerby Pernajan pitäjän alueelle. Pian sen jälkeen vuonna 1750 myös seurakunta erotettiin Pernajan seurakunnasta. Kuningas Aadolf Fredrikin vieraillessa kaupungissa 1752, se muutti nimensä Loviisaksi kuningatar Loviisa Ulrikan mukaan.


title: Loviisan suomalainen seurakunta

text: Vuonna 1855 suuri osa kaupungista, mukaan lukien kirkko, paloi. Nykyinen punatiilinen uusgoottilainen Loviisan kirkko vihittiin käyttöön 1865.


title: Loviisan suomalainen seurakunta

text: Loviisan suomalainen seurakunta perustettiin 1958, kun Loviisan seurakunta jaettiin kielellisin perustein; ruotsinkieliset liitettiin ruotsinkieliseen seurakuntaan. Seurakunnat käyttävät samoja kiinteistöjä; Loviisan kirkko on esimerkiksi molempien kotikirkko.


title: Loviisan suomalainen seurakunta

text: Loviisan suomalainen seurakunta yhdistyi muihin alueen seurakuntiin vuoden 2019 alussa. Suomenkieliset seurakunnat muodostivat Agricolan suomalaisen seurakunnan ja ruotsinkieliset vastaavasti Agricola svenska församlingin.


title: Yhdysvaltain vankeinhoitolaitos

text: Yhdysvaltain vankeinhoitolaitoksen () vankiloissa on 181 193 vankia. Sen vastuulla on liittovaltion vankilat, joissa työskentelee 36 144 työntekijää. Vangeista 84 % (152 860) on sijoitettuna vankeinhoitolaitoksen vankiloihin ja 11 % yksityisomisteisissa vankiloissa. Loput viisi prosenttia on sijoitettuna muualle kuin vankiloihin. Tällä hetkellä omien vankiloiden määrä on 192.


title: Yhdysvaltain vankeinhoitolaitos

text: Kongressi hyväksyi vuonna 1891 kolmen vankilan lain, jolloin perustettiin liittovaltion vankilajärjestelmä. Ensimmäiset vankilat olivat: USP Leavenworth, USP Atlanta ja USP McNeil Island.


title: Yhdysvaltain vankeinhoitolaitos

text: Vuonna 1930 vankeinhoitolaitoksella oli 14 vankilaa, joissa oli 13 000 vankia. Seuraavalla vuosikymmenellä vankiloiden määrä nousi 24 ja vankeja oli 24 360. Vuosien 1940-80 luvulla vankien määrä pysyi suhteellisen hallituna liittovaltion vankiloissa ja vankiloiden määrä nousi 44 kappaleeseen.


title: Yhdysvaltain vankeinhoitolaitos

text: Lakimuutokset ja rikosjärjestelmä muuttuivat 1980-luvulla, ja vankien määrä lähti jyrkkään nousuun. 1990-luvun loppuun mennessä vankien määrä saavutti 136 000 rajan. 2000-luvun alussa vankien määrä oli 181 000.


title: Yhdysvaltain vankeinhoitolaitos

text: Suurin osa vankeista 36-40 vuotiaita.


title: Rakennustoimisto Arvonen

text: Rakennustoimisto Arvonen Oy oli vuosina 1934–1969 toiminut, Veli Arvosen Turkuun perustama rakennusyritys, joka toimi valtakunnallisesti. Vuonna 1969 konkurssiin mennyt yritys urakoi muun muassa Helsingin Kaupunginteatterin (Timo Penttilä, 1967), Helsingin yliopiston Viikin alueen rakennuksia, HYKSin Meilahden klinikan, Kotkan keskussairaalan, Yleisradion Kesäkadun toimitalon (1968), Rovaniemen Polar-hotellin (Aarne Ehojoki, 1960) ja Turun Pansion telakan. Arvosen eteläisin rakennuskohde oli Hangon kaupungintalo (1951) ja pohjoisin Kemijärven kirkko (1950), molemmat Bertel Liljequistin suunnittelemia.


title: Rakennustoimisto Arvonen

text: Arvonen Oy:n mukana menivät konkurssiin myös sen tytäryhtiöt Turun Sähköloiste Oy ja Paraisilla toiminut tiilitehdas Keramia Oy. Konkurssi aiheutui viime kädessä vuoden 1968 devalvaation myötä kohonneista kustannuksista yrityksen valuuttalainoissa.


title: Adam Nagy (jääkiekkoilija)

text: Adam Nagy (s. 29. elokuuta 1993 Levice, Slovakia) on slovakialainen jääkiekkomaalivahti, joka edustaa Mestis-joukkue Heinolan Peliittoja. Hän on pukenut kaudella 2018–2019 myös seuran yhteistyöjoukkueen, SM-liigajoukkue Pelicansin otteluihin.


title: Adam Nagy (jääkiekkoilija)

text: Nagy on HK Levicen kasvatti. Hän siirtyi 15-vuotiaana HK Dukla Trenčínin B-nuoriin kaudeksi 2008–2009. Severstal Tšerepovets varasi Nagyn 56. pelaajana . Hän debytoi Slovakian Extraligassa kaudella 2012–2013. Nagy pelasi alkukauden pääasiassa Slovakian alle 20-vuotiaiden maajoukkueen kehitysohjelma HK Orange 20:ssa, jossa hän pelasi 14 ottelua. Kevätkaudella Nagy nousi Dukla Trenčínin miesten joukkueeseen, jossa hän nousi kevään mittaan joukkueen pääasialliseksi vastuunkantajaksi Matej Kristínin ohi ja pelasi 13 runkosarja- ja neljä playoff-ottelua.


title: Adam Nagy (jääkiekkoilija)

text: Kaudella 2013–2014 Nagy toimi Dukla Trenčínin pääasiallisena kakkosmaalivahtina Ján Lašákille ja hän pelasi 24 runkosarjaottelua. Kaudella 2014–2015 Nagy jäi joukkueen selkeäksi kakkosmaalivahdiksi Branislav Konrádille ja hän pelasi kahdeksan runkosarjaottelua torjuen yhden nollapelin. Kauden 2015–2016 Nagy aloitti HC Banská Bystricassa, jossa hän pelasi yhdessä ottelussa, mutta Nagy siirtyi kesken kauden kuitenkin ŠHK 37 Piešťanyn riveihin. Hän jakoi loppukaudella varsin tasaisesti joukkueen torjuntavastuun Patrik Rybárin kanssa. Piešťany onnistui säilyttämään sarjapaikkansa, mutta seura myi kuitenkin Extraliga-lisenssinsä kaudeksi 2016–2017 HK 32 Liptovský Mikulášille. Nagy jatkoi HK 32:ssa, jossa hän nousi kauden mittaan joukkueen pääasialliseksi ykkösmaalivahdiksi Karol Križanin ohi.


title: Adam Nagy (jääkiekkoilija)

text: Nagy siirtyi kaudeksi 2017–2018 Extraligan nousijajoukkue HC 07 Detvaan. Hän jakoi joukkueen torjuntavastuun varsin tasaisesti kanadalaisten Matt Larosen ja Matt Hackettin kanssa.


title: Adam Nagy (jääkiekkoilija)

text: Kaudeksi 2018–2019 Nagy siirtyi vuoden mittaisella sopimuksella Mestis-joukkue Heinolan Peliittoihin.


title: Adam Nagy (jääkiekkoilija)

text: Nagy pelasi alle 20-vuotiaiden MM-kilpailuissa vuonna 2013. Hänet valittiin Venäjää vastaan pelatun avausottelun päätteeksi Slovakian ottelun parhaaksi pelaajaksi. Nagy pelasi myös alle 18-vuotiaiden Ivan Hlinkan muistoturnauksessa vuonna 2010.


title: Nicolas Luckner

text: Nicolas (Nikolaus) Luckner (12. tammikuuta 1722 Cham, Ylä-Pfalz – 4. tammikuuta 1794 Pariisi, Ranska) oli saksalaissyntyinen Ranskan marsalkka, joka toimi komentajana Ranskan vallankumoussotien alkuvaiheessa. Hänet teloitettiin niin sanottuna terrorin aikana.


title: Nicolas Luckner

text: Luckner opiskeli Passaun jesuiittakollegiossa ja aloitti sotilasuransa 15-vuotiaana Baijerin armeijassa. Hän soti vuonna 1739 turkkilaisia vastaan Unkarissa ja sai vuonna 1743 ylennyksen husaarirykmentin luutnantiksi. Vuonna 1745 koko rykmentti annettiin Alankomaiden armeijan käyttöön. Seitsenvuotisen sodan aikana vuonna 1757 Luckner värväytyi Hannoverin armeijaan. Hän kunnostautui husaarijoukkojen everstinä muun muassa vuoden 1757 Rossbachin taistelussa. Hän sai vuonna 1761 kenraaliluutnantin arvon. Sodan päätyttyä vuonna 1763 Luckner siirtyi Ranskan palvelukseen. Hän omisti perintömaata Holsteinissa ja sai Tanskan aatelissa vuonna 1778 paronin ja vuonna 1784 kreivin arvon.


title: Nicolas Luckner

text: Ranskan vallankumouksen puhjettua Luckner esiintyi sen kannattajana. Kuninkaan pakorityksen jälkeen kesällä 1791 hän vannoi uskollisuuttaan kansalliskokoukselle. Hänet nimitettiin joulukuussa 1791 Reinin-armeijan komentajaksi ja ylennettiin samalla Ranskan marsalkaksi. Sodan puhjettua Luckner siirrettiin toukokuussa 1792 pohjoisen armeijan komentajaksi. Hän käynnisti hyökkäyksen Itävallan Alankomaihin ja valtasi Meninin sekä Courtrain, mutta joutui pian perääntymään takaisin kohti Lilleä. Luckner jakoi tämän jälkeen Reinin puolustuksen kenraali La Fayetten kanssa, ja hän tuki kesällä 1792 myös La Fayetten poliittisia manööverejä Ranskan perustuslaillisen monarkian puolustamiseksi. Kun La Fayette pakeni yllättäen maasta elokuun alussa, myös Lucknerin ylle lankesi epäilyksen varjo, mutta hänet määrättiin siitä huolimatta muodostamaan uutta reserviarmeijaa Chalôns-sur-Marneen. Jo muutaman kuukauden kuluttua tyytymätön kansalliskonventti korvasi hänet eversti Choderlos de Laclos’lla. Luckner saapui Pariisiin ja puolusti toimintaansa kansalliskonventin kuulemisessa. Sen jälkeen hän vetäytyi palveluksesta ja asettui Metziin.


title: Nicolas Luckner

text: Terrorin aikana Luckner vangittiin ja vallankumoustribunaali tuomitsi hänet kuolemaan. Hänet teloitettiin 4. tammikuuta 1794.


title: Nicolas Luckner

text: Claude Joseph Rouget de Lisle sepitti Ranskan kansallislaulun "Marseljeesin" huhtikuussa 1792 alkuaan Lucknerin komentaman Reinin armeijan sotilaiden kannustuslauluksi ja omisti sen Lucknerille. Lucknerin nimi on kaiverrettu Pariisin Riemukaareen.


title: Hirsimäki

text: Hirsimäki voi tarkoittaa:


title: Alfred Radcliffe-Brown

text: Alfred Radcliffe-Brown (17. tammikuuta 1881 – 24. lokakuuta 1955) oli brittiläinen sosiaaliantropologi. Hän kehitti systemaattisen järjestelmän, jolla kuvasi esiteollisen ajan yhteisöjen sosiaalisia suhteita. Hän oli enemmän teoreetikko kuin havaintojen käsittelijä, ja pyrki saamaan antropologian osaksi luonnontieteitä ja soveltamaan luonnontieteellisiä menetelmiä.


title: Alfred Radcliffe-Brown

text: Radcliffe-Brown teki kuitnekin itsekin joitakin kenttätutkimuksia Andamaanien saarilla 1906–1908 ja Australiassa aboriginaalien parissa 1910–1912. Ensimmäisen maailmansodan aikana hän pysyi eteläisellä pallonpuoliskolla ja toimi Tongan opetustoimen johtajana ja opetti sydneyläisessä oppikoulussa. Vuonna 1921 Radcliffe-Brownista tuli professori Kapkaupungin yliopistoon, ja seuraavana vuonna hän julkaisi teoksen "The Andaman Islanders". Vuonna 1926 hän siirtyi Sydneyhyn ja laman uhatessa vuonna 1931 Chicagoon. Vuonna 1937 hän sai uuden viran Oxfordin yliopistosta, josta jäi eläkkeelle vuonna 1946.


title: Kuume (albumi)

text: Kuume on suomalaisen Pariisin Kevät -yhtyeen kuudes studioalbumi, joka julkaistiin CD-levynä sekä digitaalisesti ladattavana 3. helmikuuta 2017. Albumi nousi neljännellä listaviikollaan Suomen virallisen albumilistan ensimmäiseksi. Albumi ylitti myynnillään kultalevyyn oikeuttavan rajan joulukuussa 2018.


title: Kuume (albumi)

text: Albumin singleistä "Hei mä soitan sulle ihan kohta" ja "Pilvissä" on tehty musiikkivideot jotka on ohjannut Hannu Aukia


title: Pristin

text: Pristin (, aiemmin nimellä Pledis Girlz) on eteläkorealainen tyttöbändi, joka teki debyyttinsä vuonna 2017.


title: Pristin

text: Yhtyeen jäsenet:


title: Rae (täsmennyssivu)

text: Rae voi tarkoittaa seuraavia asioita:


title: Virkistysuimala Sateenkaari

text: Virkistysuimala Sateenkaari on Lapuan kaupungin keskustaajamassa sijaitseva uimahalli.


title: Cloud2

text: Cloud2 Oy on suomalainen pilvipalveluiden konsultointiin, hallintaan, valvontaan ja kehitykseen erikoistunut palveluyhtiö. Cloud2 Oy on muun muassa Amazon Web Services- (AWS), Google Cloud Platform- (GCP) ja Microsoft Azure- pilvipalveluiden kumppani. Cloud2 oli esimerkiksi yksi Google Cloud Platform Hamina Suomen konesalin avajaisiin valituista yhteistyökumppaneista.


title: Cloud2

text: Cloud2 on perustettu vuonna 2017. . Yhtiön perustajat Kimmo Hassinen, Pekka Kujala, Henri Grönlund ja Tagoror Sundström ovat aiemmin työskennelleet Cygatella ja ICT-Verstaalla. Vuonna 2018 mukaan liittyi toistakymmentä ammattilaista. Muun muassa Nordcloudilla ja Solitalla työskenneleitä kokeneita pilvikonsultteja, kuten Antti Malmia ja Heidi Lahti sekä Atealla ja Nebulalla työskennellyt pilvipalveluiden kaupallistamiseen ja liiketoiminnalliseen kehitykseen erikoistunut Mikko Laakkonen.


title: Douwe Bobin diskografia

text: Tämä artikkeli kertoo Douwe Bobin diskografiasta.


title: Yusuf Nehme

text: Autuas Yusuf Nehme O.L.M. (myös Estfan Nehme, Joseph Nehme tai Stephen Nehme; ; 8. maaliskuuta 1889 Lehfed, Jabal Lubnan, Libanon – 30. elokuuta 1938 Kfifane, Batrun, Ash Shamal, Libanon) oli libanonilainen maroniitti ja munkki. Hän syntyi 8. maaliskuuta 1889 nuorimpana seitsemän lapsen perheeseen, kastettiin 15. maaliskuuta 1889 isä Gerges Fadelin toimesta Lehfedissä ja opiskeli libanonilaisten maroniittien koulussa, jossa oppi lukemaan ja kirjoittamaan. Kaksi vuotta isänsä kuoleman 1903 jälkeen astui itsekin libanonilaisten maroniittien noviaattiin, antoi luostarivalansa ottaen nimen Estefan 23. elokuuta 1907 ja haudattiin kuoltuuan 30. elokuuta 1938 Kfifan luostariin, jossa hänen turmeltumatonta ruumistaan säilytetään. Hän vietti 31 vuotta luostarielämää: 12 vuotta Mayfoukissa, 10 vuotta Jbeilissä, 3 vuotta Houbissa, noin 7 kuukautta Kfifanessa sekä jonkin aikaa Kettarassa ja Annayassa. Yusuf eli seuraavien neljän paavin hallintokausien aikana: Leo XIII (1878–1903), pyhä Pius X (1903–1914), Benedictus XV (1914–1922) ja Pius XI (1922–1939). Paavi Benedictus XVI julisti hänet kunnianarvoiseksi 17. joulukuuta 2007 ja autuaaksi 27. kesäkuuta 2010. Hänen kerrotaan parantaneen sisar Cyprian Nehmen eli veljensä siskon osteosarkoomasta eli luusyövästä.


title: Skotlannin vapaakirkko (vuodesta 1900)

text: Skotlannin vapaakirkko (, , ), on skotlantilainen kirkkokunta, joka perustettiin vuonna 1843 Skotlannin kirkossa tapahtuneen suuren hajaannuksen seurauksena. Vuonna 1900 sen suuri enemmistö yhdistyi Skotlannin yhdistyneen presbyteerikirkon kanssa muodostaen Skotlannin yhdistyneen vapaakirkon, jonka enemmistö puolestaan yhdistyi vuonna 1929 Skotlannin kirkon kanssa. Kuitenkin vähemmistö Skotlannin vapaakirkosta jatkoi olemassaoloaan käyttäen edelleen nimeä Skotlannin vapaakirkko. Nykyään se on Skotlannin toiseksi suurin presbyteriaaninen kirkko Skotlannin kirkon jälkeen ja sillä on yli sata seurakuntaa ympäri Skotlantia.


title: Skotlannin vapaakirkko (vuodesta 1900)

text: 18. toukokuuta 1843 Skotlannin kirkosta erosi 474 pastoria Thomas Chalmersin johdolla vieden mukanaan suuren määrän seurakuntalaisiaan. Eron taustalla oli muun muassa valtion vaikutusvalta Skotlannin kirkkoon. Lähteneet perustivat Skotlannin vapaakirkon. Koska he eivät saaneet mukaansa seurakuntien omaisuutta joutuivat he aloittamaan tyhjästä vapaaehtoisen kannatuksen voimin. Vuoden aikana saatiin kuitenkin rakennettua yli 500 kirkkoa pappiloineen ja kouluineen sekä aloitettua oma lähetystyö. Vuonna 1900 Skotlannin vapaakirkko yhdistyi kahden pienemmän vapaakirkon kanssa muodostaen Skotlannin yhdistyneen vapaakirkon ("United free church of Scotland"). Tässä uudessa kirkossa oli 1 620 jäsentä ja se kilpaili koossa Skotlannin kirkon kanssa. 27 seurakuntaa, jotka sijaitsivat pääosin Skotlannin Ylämailla ei hyväksynyt yhdistymistä. Ne julistautuivat Skotlannin vapaakirkon laillisiksi jatkajiksi vaatien sen koko omaisuutta itselleen. Englannin parlamentin ylähuone päättikin heillä olevan oikeuden siihen. Päätöstä pidettiin kuitenkin sen verran kohtuuttomana, että päädyttiin lopulta jakoon, jossa Skotlannin vapaakirkkona jatkava joukko sai lähes puolet kirkon entisestä omaisuudesta.


title: Skotlannin vapaakirkko (vuodesta 1900)

text: Vuonna 2000 osa vapaakirkon seurakunnista irroittautui siitä ja muodosti uuden kirkon nimellä Skotlannin vapaakirkko (jatkuva) ("Free Church of Scotland (Continuing)"). Eroamisen syyt juonsivat juurensa vapaakirkon pastoriin professori Donald MacLeodiin kohdistuneisiin syytöksiin koskien seksuaalista hyväksikäyttöä 1980-luvulla. Edinburghin sheriffioikeus totesi MacLeodin syyttömäksi, mutta tapauksesta syntyneet erimielisyydet kirkon sisällä johtivat jakautumiseen. Myöhemmin näiden kahden kirkon välillä oli kiistaa seurakuntien kiinteistöjen omistuksesta, esimerkiksi Skyen saarella olleesta Broadfordin kirkkorakennuksesta ja pappilasta käytiin kiistaa vielä vuonna 2011, jolloin Skotlannin vapaakirkko (jatkuva) hävisi omistusoikeuskiistan Skotlannin vapaakirkolle.


title: Skotlannin vapaakirkko (vuodesta 1900)

text: Vuonna 2010 kirkko päätti muuttaa linjaansa jumalanpalvelusmusiikin suhteen. Aiemmin jumalanpalveluksissa ainoa hyväksytty musiikki oli säestyksetön psalmilaulu. Muutoksen myötä tämän rinnalla sallittiin myös virsien sekä soittimien käyttö. Asiasta päättäneessä kokouksessa äänet menivät 98 vastaan 84, myönteisen kannan saadessa 14 äänen enemmistön. Muutosta puoltavat toivoivat muutoksen tuovan uusia jäseniä pieneneviin seurakuntiin. Lisäksi he muistuttivat, ettei perinteistä psalmilaulua kielletä eikä lopeteta, vaikka virret ja musiikki sallittaisiin sen lisäksi. Traditionalistit kuitenkin pelkäsivät sen vaarantavan kirkon yhtenäisyyden, ja heidän mielestään asiaa olisi pitänyt tiedustella laajemmin jäseniltä ja vanhimmistoilta ennen muutosten tekemistä. Vuoden 2011 elokuun loppuun mennessä kolme vapaakirkon pastoria oli eronnut päätöksen vuoksi Skotlannin vapaakirkosta ja siirtynyt Skotlannin reformoidun presbyteerikirkon palvelukseen, minkä lisäksi pieni joukko entisiä vapaakirkon jäseniä perusti vuoden 2011 kesällä Reformoidun presbyteerikirkon seurakunnan Stornowayhin.


title: Skotlannin vapaakirkko (vuodesta 1900)

text: Vuonna 2013 Skotlannin kirkon yleiskokous päätti hyväksyä parisuhteessa elävien homoseksuaalien pääsyn pastoreiksi. Päätös vaikutti Skotlannin vapaakirkkoon siten, että useita Skotlannin kirkon seurakuntia ja pastoreita erosi päätöksen vuoksi Skotlannin kirkosta ja liittyi vapaakirkkoon. Stornowayssä sijainneesta High Church:istä, joka oli tuolloin Skotlannin kirkon suurin seurakunta Ulko-Hebrideillä erosi vuonna 2014 250-henkinen joukko, mukaan lukien seurakunnan koko kirkonkokous. Tämä joukko liittyi Skotlannin vapaakirkkoon High Free Church -seurakuntana. Samaten Ulko-Hebrideillä sijaitsevassa Tarbertissa Tarbert Church:in jäsenistä 94 erosi ja liittyi vapaakirkkoon North Harris Free Church:inä, 131 henkeä jäi Tarbert Church:iin. Edinburghissa kaksi seurakuntaa erosi Skotlannin kirkosta ja liittyi uudelleenjärjestäytyneinä Skotlannin vapaakirkkoon. Myös Dundeen Broughty Ferryn alueella toimineesta St James Church:istä lähti joukko pastorinsa johdolla perustaen Broughty Ferry Presbyterian Church:in.. Vuonna 2016 kyseinen seurakunta liittyi Skotlannin vapaakirkkoon. Yhteensä kymmenen Skotlannin kirkon pastoria liittyi Skotlannin vapaakirkkoon vuoden 2014 aikana.


title: Skotlannin vapaakirkko (vuodesta 1900)

text: Kirkolla on noin 100 seurakuntaa ympäri Skotlantia ja toimintaan osallistuu säännöllisesti yli 13 000 henkeä. Sillä on yhteydet muihin kirkkoihin Pohjois-Amerikassa, Afrikassa ja Australiassa. Kirkolla on oma teologinen seminaari Edinburghissa, jossa koulutetaan pastoreita ja muita kristillisen työn tekijöitä. Kirkko tekee myös lähetystyötä Intiassa, Latinalaisessa Amerikassa ja Etelä-Afrikassa.


title: Glimepiridi

text: Glimepiridi (CHSNO) on sulfonyyliureajohdannaisiin kuuluva orgaaninen yhdiste. Yhdistettä voidaan käyttää lääketieteessä tyypin 2 diabeteksen hoitoon.


title: Glimepiridi

text: Glimepiridi sitoutuu haiman β-solujen K/ATP-kanaviin. Sitoutumisen seurauksena kanavat salpautuvat, minkä vuoksi insuliinin eritys haiman β-soluista lisääntyy. Tämä laskee verensokeria. Glimepiridi kuuluu niin kutsuttuihin toisen tai kolmannen sukupolven sulfonyyliureoihin. Sitä voidaan käyttää yhdessä muiden diabeteslääkkeiden kuten metformiinin, pioglitatsonin tai rosiglitatsonin kanssa.


title: Glimepiridi

text: Glimepiridi voi varsinkin hoidon alkuvaiheessa aiheuttaa haittavaikutuksena hypoglykemiaa eli verensokeritason laskemista liian alhaiseksi.


title: Dekadenssi

text: Dekadenssi (< ranskan sanasta "décadence", ’rappio’, ’turmelus’) tarkoittaa kulttuurin rappeutumista ja turmelusta.


title: Dekadenssi

text: Dekadentin "rappiotaiteilijan" kuva tuli tunnetuksi 1800-luvulla, jolloin se liitettiin esimerkiksi oopiumin käyttöön. Nykyajan populaarikulttuurissa dekadentti taiteilijahahmo on edelleen yleinen. Esimerkki kyseisestä taiteilijahahmosta on rocklaulaja Jim Morrison.


title: Lappträsk svenska församling

text: Lappträsk svenska församling on Suomen evankelis-luterilaisen kirkon Porvoon hiippakunnan ruotsinkielinen seurakunta. Siihen kuuluu 790 kirkon jäsentä (elokuu 2018) itäuusmaalaisesta Lapinjärven kunnasta; suomenkieliset lapinjärveläiset kuuluvat Helsingin hiippakunnan alaiseen Lapinjärven suomalaiseen seurakuntaan. Seurakunnat kuuluvat Loviisanseudun seurakuntayhtymään.


title: Lappträsk svenska församling

text: Seurakunnan kotikirkko on Lapinjärven kirkko.


title: Lappträsk svenska församling

text: Seurakunta lakkautetaan vuoden 2019 alussa, jolloin sen jäsenet liitetään Agricola svenska församlingiin.


title: Lappträsk svenska församling

text: Seurakunnan viimeinen kirkkoherra, yhteinen Liljendalin seurakunnan kanssa, on Stina Lindgård.


title: Paukkuserpentiini

text: Paukkuserpentiinit ovat juhlissa käytettyjä pienimuotoisia ilotulitteita. Ne luovat pamahtavan äänen kun ne laukaistaan, joka johtuu pienestä määrästä räjähdettä. Niistä myös lentää (yleensä erin värisiä) paperinauhoja eli serpentiinejä. Räjähteenä paukkuserpentiineissä käytetään Armstrongin seosta. Joissain malleissa räjähdepanos on korvattu paineilmalla. käytetty määrä on 0.016g räjähdettä. Paperinarut eivät ole syttyviä.


title: Paukkuserpentiini

text: Paukkuserpentiinejä myydään ympäri vuoden, mutta yleisimmin vapun aikaan.


title: Lovisa svenska församling

text: Lovisa svenska församling on entinen Suomen evankelis-luterilaisen kirkon Porvoon hiippakunnan seurakunta. Siihen kuului 2 406 ruotsinkielistä kirkon jäsentä (08/2018) itäuusmaalaisen Loviisan kaupungin keskustasta eli siltä alueelta, joka ennen vuoden 2010 kuntaliitoksia oli Loviisan kaupunki. Suomenkieliset kuuluivat Helsingin hiippakunnan alaiseen Loviisan suomalaiseen seurakuntaan. Seurakunnat kuuluivat Loviisanseudun seurakuntayhtymään.


title: Lovisa svenska församling

text: Loviisan kaupunki perustettiin 1745 nimellä Degerby Pernajan pitäjän alueelle. Pian sen jälkeen (1750) myös seurakunta erotettiin Pernajan seurakunnasta. Kuningas Aadolf Fredrikin vieraillessa kaupungissa 1752 se muutti nimensä Loviisaksi kuningatar Loviisa Ulrikan mukaan.


title: Lovisa svenska församling

text: Vuonna 1855 suuri osa kaupungista, mukaan lukien kirkko, paloi. Nykyinen punatiilinen uusgoottilainen Loviisan kirkko vihittiin käyttöön 1865.


title: Lovisa svenska församling

text: Lovisa svenska församling perustettiin 1958, kun Loviisan seurakunta jaettiin kielellisin perustein ja perustettiin myös Loviisan suomalainen seurakunta. Seurakunnat käyttävät samoja kiinteistöjä, ja Loviisan kirkko on esimerkiksi molempien kotikirkko.


title: Lovisa svenska församling

text: Vuonna 2019 Lovisa svenska församling yhdistettiin alueen muihin ruotsinkielisiin seurakuntiin. Ruotsinkieliset muodostivat Agricola svenska församlingin ja suomenkieliset vastaavasti Agricolan suomalaisen seurakunnan.


title: Lovisa svenska församling

text: Seurakunnan kotisivut arkistossa


title: Ruotsinpyhtään seurakunta

text: Ruotsinpyhtään seurakunta on entinen Suomen evankelis-luterilaisen kirkon seurakunta. Se sijaitsi Loviisan kaupungin alueella itäisellä Uudellamaalla. Seurakunta oli kaksikielinen ja se kuului Helsingin hiippakuntaan. Ruotsinpyhtään seurakunnassa oli 1 839 jäsentä, joista 21,3 prosenttia ruotsinkielistä (elokuu 2018).


title: Ruotsinpyhtään seurakunta

text: Ruotsinpyhtään alue oli alkujaan osa Pyhtään pitäjää. Turun rauhassa vuonna 1743 Venäjän ja Ruotsin raja vedettiin Kymijoen läntisimpään haaraan Ahvenkoskelle. Pyhtään itäinen puoli ja Pyhtään kirkko siirtyivät Venäjän haltuun ja Ruotsille jäänyttä länsiosaa alettiin kutsua Ruotsinpyhtääksi. Vuonna 1817 pitäjän ruotsinkielinen nimi muuttui virallisesti Strömforsiksi.


title: Ruotsinpyhtään seurakunta

text: Aluksi seurakunta piti jumalapalveluksiaan pitäjän isommissa taloissa, mutta vuonna 1771 vihittiin Ruotsinpyhtään kirkko käyttöön.


title: Ruotsinpyhtään seurakunta

text: Ruotsinpyhtää liitettiin Loviisaan vuoden 2010 alussa yhdessä Liljendalin ja Pernajan kanssa. Kunnan koillisosassa sijainneet Haaviston ja Vastilan kylät siirtyivät Pyhtääseen.


title: Ruotsinpyhtään seurakunta

text: Ruotsinpyhtään seurakunta yhdistettiin muihin alueen seurakuntiin vuonna 2019. Suomenkieliset seurakunnat muodostivat Agricolan suomalaisen seurakunnan ja ruotsinkielisten seurakunta on Agricola svenska församling.


title: Grand guignol

text: Grand guignol on ranskalainen melodraamatyyppi, jossa kuvataan yksityiskohtaisesti synkkiä ja kauhistuttavia tapahtumia, kuten murhia ja raiskauksia. Laji on saanut nimensä kädessä liikuteltavasta Guignol-nukesta, joka on saksalaista Hanswurst-nukkea ja englantilaista Punch-nukkea vastaava ilveilijä ja narri. Guignol-nuken loi nukkemestari Mourquet Lyonissa 1700-luvun loppupuolella. Sieltä nukke kulkeutui Pariisin kabareitten dekadentiksi ohjelmanumeroksi, jossa elävät ihmiset korvasivat nuket. Théâtre du Grand Guignol (1897–1962) Pariisissa erikoistui julmiin melodraamoihin. Termillä on myöhemmin tarkoitettu yleensä verisiä ja väkivaltaisia näytelmiäin ja kauhuelokuvia.


title: Skotlannin vapaakirkko

text: Skotlannin vapaakirkko tarkoittaa seuraavia asioita:


title: Agricola svenska församling

text: Agricola svenska församling on 1. tammikuuta 2019 toimintansa aloittanut Porvoon hiippakuntaan kuuluva Suomen evankelis-luterilaisen kirkon ruotsinkielinen seurakunta Itä-Uudellamaalla. Siihen kuuluvat Loviisan kaupungin ja Lapinjärven kunnan alueella asuvat ruotsinkieliset kirkon jäsenet. Seurakunnan jäsenmäärä tulee olemaan noin 6 200 henkeä. Samaan aikaan aloittaa toimintansa myös uusi suomenkielinen Agricolan suomalainen seurakunta.


title: Agricola svenska församling

text: Kun uudet seurakunnat aloittavat toimintansa, niin alueella olevat seitsemän seurakuntaa – Lapinjärven suomalainen ja ruotsalainen, Liljendalin, Loviisan suomalainen ja ruotsalainen, Pernajan ja Ruotsinpyhtään seurakunnat – lakkautetaan. Uudet seurakunnat ovat ottaneet nimensä poikkeuksellisesti kuntien nimien sijaan Suomen uskonpuhdistajasta Mikael Agricolasta, joka syntyi seurakuntien alueella Pernajassa. Suomenkielinen seurakunta kuuluu Helsingin hiippakuntaan. Seurakunnat muodostavat Loviisanseudun seurakuntayhtymän.


title: Agricola svenska församling

text: Agricola svenska församlingin ensimmäinen kirkkoherra on Stina Lindgård.


title: Agricola svenska församling

text: Seurakuntaa ei tule sekoittaa entiseen Helsingissä toimineeseen Agricolan seurakuntaan, joka liitettiin Helsingin tuomiokirkkoseurakuntaan vuoden 1999 alussa.


title: Geneven koulukunta

text: Geneven koulukunta on Geneven yliopistossa 1940-luvulta lähtien vaikuttanut fenomenologisesti suuntautunut kirjallisuudentutkimuksen koulukunta. Suuntauksesta käytetään myös nimitystä "tietoisuuden tutkimus" ('critics of consciousness'). Suuntauksen tunnetuimpia edustajia olivat belgialainen Georges Poulet, ranskalainen Jean-Pierre Richard sekä sveitsiläiset Jean Starobinski ja Jean Rousset. Koulukunnan metodeja hyödynsi myös yhdysvaltalainen J. Hillis Miller uransa alkuvaiheessa, varsinkin teoksessa "The Disappearance of God: Five 19th Century Writers" (1963), mutta hän siirtyi sen jälkeen dekonstruktion pariin.


title: Geneven koulukunta

text: Koulukunnan edustajat lukevat sanataideteosta kirjailijan tietoisuuden ainutkertaisena, ensisijaisesti subjektiivisena aikaansaannoksena. Suuntauksen piirissä vastustetaan siksi formalismin ja uuskritiikin tapaisia objektivoivia lähestymistapoja. Koulukunnan lähtökohdat palautuvat paljolti 1800-luvun romantiikan ekspressiiviseen kritiikkiin, jossa kirjallista teosta pidettiin kirjailijapersoonallisuuden ilmentymänä. Kirjailijan tietoisuuden tutkimus ei kuitenkaan ole kirjailijan elämäkerran tutkimusta vaan teos- tai tuotantokeskeistä tarkastelua, jonka edellytyksenä on mahdollisimman suuri eläytyminen ja sitä kautta pääsy samalle aaltopituudelle tekijän tietoisuuden kanssa.


title: Burgdorf

text: Burgdorf tarkoittaa muun muassa seuraavaa: